Kisah Sultan Uthmaniyah Freemason Yang Sakit Mental

Sultan Murad V, adalah di antara Sultan yang paling sukar hendak ditemui sumber penulisan tentangnya yang kontemporari dengan zaman dia bertakhta selama 93 hari. Di perpustakaan online kalau ada pun mungkin biografi dia je kot. Padahal kisah dia dinaikkan dan diturunkan takhta tu menarik kot.

Bayangkan, dalam tempoh 93 hari dia memerintah sebagai Sultan dan Khalifah, hanya tujuh hari saja dia memerintah dalam keadaan waras. Selebihnya dia berterusan menjadi gila selepas Sultan Abdülaziz m4ti secara misteri.

Bagi aku dia memang Sultan Uthmaniyah yang agak ‘underrated’. Bukan aku saja, tengok sendiri lah sejauh mana orang berkira nak menulis tentang dia, walau penulisan kontemporari zaman dia pun susah nak jumpa sekarang ni. Kalau dia ni sejenis manuskrip, kedudukan dia tak ubah sekadar nota kaki yang kat bawah tu, bagaikan tak ada keperluan untuk disebut dan tak rugi kalau tak disebut.

Tapi jika dia tak memainkan peranannya sebagai Sultan yang lemah? Mana mungkin Abdülhamid II berpeluang menaiki takhta sebagai penggantinya?

Semasa pemerintahan bapa saudaranya, iaitu Sultan Abdülaziz, Murad ketika itu merupakan calon pewaris takhta kesultanan. Walaupun begitu, dia bagaikan tidak sabar dan sentiasa bersaing dengan Abdülaziz dalam setiap aspek untuk menggantikan bapa saudaranya itu secepat mungkin.

Dia menyertai organisasi Freemason bagi mengumpul pengaruh dengan memenangi hati para bangsawan yang tidak selesa dengan pentadbiran Abdülaziz yang banyak membelanjakan bajet untuk menguatkan armada T3ntera Laut Uthmaniyah. Hampir semua bangsawan di sekeliling Murad merupakan anggota Mason.

Akhirnya, Abdülaziz digulingkan dengan campur tangan ketenteraan berserta fatwa “baginda tidak lagi mempunyai keseimbangan mental”.

Hakikatnya, yang benar-benar akan jadi gila selepas itu adalah Murad sendiri, masalah mental yang menjadi sindrom gila secara kekal akan menyebabkan dia menderita penyakit ini seumur hidupnya. Sungguh jelas sekali hukum karma ini.

Pada abad ke-19, tradisi membvnuh para putera selepas Sultan baru menaiki takhta atau membvnuh calon sultan yang menjadi saingan tidak lagi diamalkan seperti sebelumnya. Tetapi keadaan ini tidak mampu menghalang rasa ketakutan Murad V.

Sultan Abdülaziz menjaga puteranya Yusuf Izzeddin Efendi dan membesarkannya seperti seorang Shahzade. Namun, sebagai kelaziman, Murad Efendi berada di posisi putera mahkota sebagai anggota dinasti terbesar setelah sultan. Kebangkitan Yusuf Izzeddin Efendi agak merisaukan Murad yang akhirmya percaya kononnya Abdülaziz akan menempatkan Yusuf Izzeddin Efendo sebagai pewaris sultan untuk menggantikannya.

Keadaan sebegini pasti mempengaruhi Murad untuk panik dan berusaha menjatuhkan bapa saudaranya dan mengambil takhta secepat mungkin.

Murad miliki segala-galanya, paras rupa, kebijaksanaan, berpendidikan tinggi, romantik, keluarga yang bahagia, namun dia hanya tidak memiliki sifat kejantanan. Murad seorang yang amat pengecut, apabila dia merasa takut, segala kebijaksanaannya akan hilang tiba-tiba.

Ironinya,  pada zaman Murad bangkit, gaya dia seolah-olah seperti seorang sultan yang paling boleh disandarkan dan paling popular dalam sejarah. Tapi orang hanya tahu dia adalah seorang anggota Freemason dan seorang yang gila akibat terkejut dengan kem4tian misteri ayah saudaranya, Sultan Abdülaziz.

Tak ramai orang tahu yang dia menguasai beberapa bahasa asing terutamanya Perancis, kerana dia seorang yang francophile,  dan dia juga adalah seorang pemain piano yang mahir menggubah lagu dalam gaya barat.

Bersama bapa saudaranya, Sultan Abdülaziz, Murad telah melakukan lawatan ke Eropah dan di sana dia mula menjalin hubungan persahabatan dengan Putera Wales, yang kemudian menjadi Raja Edward VII.

Selain itu, dia bahkan menarik perhatian para bangsawan Eropah dengan gaya komunikasinya, Abdülaziz tidak selesa dengan situasi ini, maka baginda merancang untuk menghantar Murad pulang ke Istanbul. Siapa tak bengang kan? Abdülaziz tu Sultan yang pertama menjejakkan kaki ke bumi Eropah atas tujuan diplomasi kot?

Apatah lagi apabila Napoleon III dan Ratu Victoria lebih menunjukkan minat yang mendalam terhadap Murad berbanding Abdülaziz. Semuanya semakin jelas, terutamanya apabila jemputan dan lawatan khas diadakan hanya untuk putera mahkota tersebut.

Di Istanbul, dia menghabiskan sebahagian besar waktunya sebagai seorang Shahzade di rumah ladang di Kurbağalıdere, Kadıköy, yang telah diperuntukkan khas oleh Abdülaziz kepadanya. Dia sering berbual dengan Şinâsi Bey, Nâmık Kemal dan Ziyâ Pasha mengenai perlembagaan, demokrasi dan kebebasan.

Selain Ziyâ Pasha dan doktor peribadinya, Kapoleon Efendi, dia juga sering berkomunikasi dengan Midhat Pasha, pemimpin kumpulan pembangkang yang tidak berpuas hati dengan pemerintahan Abdülaziz. Dalam kes ini, Empayar Uthmaniyah bakal menghadapi pelbagai kesukaran, di saat ini Uthmaniyah telah diracuni ideologi asing yang tidak sesuai dengan budaya timur.

Selama bertahun-tahun, Empayar Uthmaniyah menghadapi pelbagai kesulitan. Krisis Balkan yang bermula dengan pember0ntakan Herzegovina pada 1875, pember0ntakan Bulgaria pada 1876 dan Insiden Thessaloniki pada 6 Mei 1876 yang mengakibatkan pembvnuhan dua konsul membawa kepada perkembangan kuasa asing yang berbahaya.

Apabila kuasa-kuasa besar dari luar sedang bersedia untuk campur tangan dalam pemerintahan Empayar Uthmaniyah, kumpulan pembangkang bertindak menggulingkan Sultan Abdülaziz dan bersedia untuk mengisytiharkan Murad sebagai Sultan yang baru.

Dalam mesyuarat yang diadakan di rumah Midhat Pasha, mereka bersetuju bahawa semakin lama Abdülaziz kekal di atas takhta, semakin berbahaya bagi negara dan diri mereka sendiri, lalu mereka memutuskan untuk mengerah para pelajar bagi melancarkan pember0ntakan. Murad menghantar wang yang diperolehnya dari banker terkenal, Christaki Efendi kepada Midhat Pasha untuk diagihkan kepada pelajar.

Demonstrasi yang dipanggil “Talebe-I Ulùm” (Tuntutan Mahasiswa) atau “Softalar Kıyamı” (Pember0ntakan Pelajar) bermula pada 10 Mei, 1876. Setelah diumumkan bahawa Rüşdü Pasha dilantik sebagai Wazir Agung, Imam-I Sultânî Hasan Hayrullah Efendi sebagai Sheikh-ul Islam, Hussein Avni Pasha sebagai Ser’askeri (panglima tentera) dan Midhat Pasha sebagai Wazir Agung Utama pada 12 Mei, barulah pember0ntakan dihentikan.

Kumpulan yang dipanggil “Erkân-I Erbaa” (Empat Rukun) yang menyokong permvsuhan dengan Abdülaziz ini, diserap menduduki jawatan penting dan bersetuju untuk menggantikan Abdülaziz, mereka menjadi mata-mata dalam istana untuk melaporkan keadaan Sultan kepada Murad Efendi.

Walaubagaimanapun, keputusan untuk melaksanakan peralihan takhta adalah pada 31 Mei, namun ia telah dipercepatkan pada malam 29-30 Mei kerana beberapa isu.

Istana Dolmabahçe dikepung dari darat dan laut, pintu masuk dan keluar ditutup dan talian komunikasi dipotong. Nâzırı Süleyman Pasha yang mengepung istana Dolmabahçe dari darat dengan bat4lion dari pengkalan yang disiapkan di Taşkışla mengerah pelajar sekolah tent3ra dan sedang menuju ke pejabat Putera Mahkota di istana untuk menjemput Murad yang masih tidak mengetahui bahawa operasi itu telah disegerakan.

Murad yang sebelum itu teruja tiba-tiba menggigil ketakutan kerana menyangkakan dia akan ditangkap kerana member0ntak, ini menyebabkan dia tidak mahu meninggalkan biliknya. Akhirnya Süleyman Pasha terpaksa membawa Murad Efendi secara paksa ke balai polis kerana Murad meracau-racau takut dihukvm bvnuh.

Murad hanya berhenti meracau selepas Süleyman Pasha mengeluarkan pist0lnya lalu diserahkan sebagai jaminan kepada Murad. Ketika itu, Hüseyin Avni Pasha datang dari belakang. Tanpa keluar dari kereta, dia hanya mengambil Murad bersamanya dan beralih ke arah jeti.

Kereta yang dinaiki Murad Efendi ditahan beberapa kali oleh t3ntera yang membawa bay0net, kemudian dia dibawa menaiki kapal yang menunggu di jeti dalam keadaan ribut kencang dan hujan lebat. Selepas bertukar tiga buah kapal di tengah laut, dia akhirnya tiba ke jeti Sirkeci.

Hüseyin Avni Pasha membawa pewaris takhta itu ke Gerbang Serasker di Beyazıt. Wazir Agung, Sheikh-ul Islam dan beberapa pegawai negeri lain yang sedang menunggu untuk mengangkat sumpah taat setia kepada Murad yang akan dikenali sebagai Sultan Murad V. Selepas itu, fatwa diumumkan menyentuh mengenai keadaan Abdülaziz.

Dalam keputusan fatwa, ia mendakwa bahawa Abdülaziz sudah gila dan tidak lagi memahami urusan hal ehwal negara. Walaupun ia dinyatakan dalam pengumuman rasmi bahawa menurunkan Abdülaziz adalah hasil bersama “persekutuan rakyat”, gerakan ini sebenarnya direalisasikan dengan rampasan kuasa yang dianjurkan oleh beberapa orang penting.

Kemudian ramai bangsawan dan tentera menyedari bahawa mereka tertipu oleh khabar angin bahawa Abdülaziz telah mangkat apabila sebenarnya bekas Sultan itu dipindahkan ke Istana Topkapı, dan Murad V dibawa ke Istana Dolmabahçe.

Ribuan orang awam berkumpul untuk menyaksikan upacara pertabalannya dengan penuh keyakinan. Hari itu Uthmaniyah adalah sebuah negara yang dianggap mundur, dan kebanyakan rakyat mula mengharapkan perubahan melalui peralihan takhta yang dilihat sebagai petanda baik, lebih-lebih lagi hari pertabalannya berlaku pada hari Selasa, hari yang sama Sultan Mehmed II memasuki Kota Konstantinopel pada tahun 1453.

Tetapi kali ini pepatah “ke mana tumpahnya kuah kalau tidak ke nasi” adalah tidak relevan kerana selepas kejatuhan Murad yang diganti Abdülhamid II, kuah hanya kekal berada bersama Abdülhamid dan tidak pernah tumpah lagi. Dan bekas Sultan yang malang itu menaiki takhta hanya untuk menjalani kehidupan yang tr4gis di hadapannya.

Pertabalan diisytiharkan dengan temb4kan meriam dan upacara angkat sumpah yang akan diadakan untuk pegawai negeri yang berkumpul di istana. Menurut tradisi, Sultan baru sepatutnya bersemayam di atas takhta emas di Istana Topkapı, dan upacara angkat sumpah dilakukan semasa Sultan duduk di bangku takhta itu. Sementara itu, harta benda Abdülaziz dan keluarganya telah dij4rah di istana Dolmabahçe.

Walaupun kebanyakan emas dan perhiasan ada yang dibeli oleh ibu Sultan Murad sendiri, sebahagian daripadanya diberikan kepada Christakis Zografos (banker Yunani Uthmaniyah) untuk melangsaikan hutang Murad V yang mencecah 1 juta lira. Selebihnya dikaut oleh beberapa golongan bangsawan.

Sultan Murad V melantik Ziyâ Pasha, yang memainkan peranan penting dalam mengangkatnya ke atas takhta, sebagai ketua pengarang, beliau juga memesan kepada Wazir Agung dan meminta agar Nâmık Kemal dan rakan-rakannya yang telah diasingkan oleh Abdülaziz, agar dipanggil pulang, tetapi permintaan ini tidak dipenuhi.

Dalam masa yang singkat, perbezaan pendapat mula muncul di antara kumpulan Erkân-I Erbaa yang mesyuarat yang diadakan di kediaman Midhat Pasha pada malam 15-16 Jun.

Sultan Murad V merupakan seorang yang berjiwa liberal seumur hidupnya, dipengaruhi oleh pemikiran politik Perancis, dan satu-satunya sultan Uthmaniyah yang menjadi anggota Freemason Lodge Turki. Freemason pada waktu itu tak dianggap sebagai satu organisasi yang misteri dan serius macam sekarang.

Percaya atau tidak, arkib Mason Lodge Turki memiliki senarai keanggotaan di Uthmaniyah pada abad ke-19, yang terdiri daripada bukan setakat Sultan atau Khalifah dan panglima tentera saja, tetapi golongan ulamak, bahkan Sheikh-ul Islam Uthmaniyah sendiri ada yang pernah menganggotai Freemason.

Waktu itu Freemason hanyalah dilihat sebagai sebuah pertubuhan yang menjanjikan peluang untuk ahli politik menempa nama masing-masing termasuklah Murad sendiri.

Personaliti kebaratannya memukau kebanyakan rakyat yang melihat dia akan menjadi pelopor era politik berperlembagaan yang baru di Empayar Uthmaniyah, menghapuskan kuasa mutlak sultan dan membawa rakyat menyertai kemajuan dunia moden.

Dia sudah ada momentumnya sendiri, kerana perlembagaan sudah sedia untuk dilaksanakan, yang diperjuangkan oleh gerakan Turki Muda.

Sultan yang pada hari ini tak diambil kisah oleh sejarawan moden itu, sebenarnya pada zaman dia sendiri popularitinya pernah melebihi tokoh diplomat liberal dan bangsawan Uthmaniyah yang lain di mata masyarakat awam berkat akhbar yang tak henti-henti menyebut namanya.

Bahkan ramai para pemerhati politik di Eropah mula berfikir bahawa “Orang S4kit Eropah” yang nampaknya hampir m4ti akan menerima suntikan baru yang menyegarkan.

Tetapi kehidupan peribadi Murad V hanyalah optimis. Situasi k0nflik semasa peralihan takhta kepada dia telah membuat dia jadi sangat serba salah. Sultan sebelumnya, Abdülaziz, adalah bapa saudaranya yang lantang melawan ideologi Darwinisme hingga baginda bertindak menutup mana-mana akhbar yang menulis tentang teori Darwin.

Kemuncaknya menyaksikan menteri Abdülaziz sendiri iaitu Midhat Pasha juga pernah diusir kerana obses terhadap idea tersebut hingga Abdülaziz mengeluarkan kenyataan: “Mulai sekarang tidak akan ada lagi penerbitan yang akan menulis mengenai monyet seperti Midhat Efendi!”

Malangnya, Sultan Abdülaziz digulingkan melalui kudeta dan konspirasi pembvnuhan yang membuatkan dia kelihatan seperti ‘membvnuh diri’ dengan penuh misteri tidak lama kemudian. Bahkan, baginda difitnah sebagai gila.

Semenjak itu, Murad V mula meminum arak hingga ketagih teruk. Seorang Sultan sepatutnya kekal teguh dan sentiasa berdiri tegak, tetapi ketika orang-orang kenamaan datang menghadiri upacara angkat sumpah setia kepadanya, dia mula berkelakuan pelik dengan mencium kaki mereka dan merayu seolah-olah mereka semua adalah alg0jo yang hendak menghukvm dia, dia merayu agar tidak dijatuhkan dan dibvnuh.

Sultan Murad V, yang sudah lama diketahui akan penyakitnya, menjadi semakin gugup dan tidak terkawal kerana menghadapi peristiwa mengejut secara berturut-turut. Dia seolah-olah telah hilang kewarasan dan hilang kesedaran kerana peristiwa mengejut yang dia alami semasa dibawa ke Gerbang Serasker pada hari Jumaat.

Oleh kerana tingkah laku yang tidak normal itu kian teruk, akhirnya upacara angkat sumpah terpaksa dipendekkan. Segalanya mula disedari ketika dia mengalami masalah gugup semasa ucapan umumnya yang pertama sebelum solat Jumaat di Masjid Hagia Sophia.

Sultan Murad V yang masih terperanjat dengan kem4tian misteri bapa saudaranya, dipindahkan ke Istana Yıldız. Dia kemudian dibawa kembali ke Istana Dolmabahçe selepas dia beraksi gila di mana dia dikatakan bertindak terjun tiruk ke dalam kolam air di laman istana disaksikan oleh pengawalnya.

Trauma Jiwa

Tingkah lakunya pada hari Jumaat yang kedua mendedahkan bahawa keseimbangan mentalnya benar-benar tidak stabil. Sultan itu kemudian dikurung di dalam istana, tidak dibenarkan bertemu dengan sesiapa pun, dan dia tidak lagi dibawa ke perbarisan setiap hari Jumaat. Upacara Menyarung Ped4ng yang sepatutnya berlangsung di Eyüpsultan tidak dapat diteruskan, duta asing tidak dapat membuat kunjungan hormat kepada Sultan baru.

Para pegawai istana yang cuba menyembunyikan peny4kit dihidapi Murad menyebarkan berita bahawa Sultan hanya mengalami masalah bisul di wajahnya dan terpaksa berkurung, dan oleh itu upacara itu tidak dapat diadakan. Walau bagaimanapun, peny4kit Sultan tetap terbongkar, dan Wazir Agung yang bertindak sebagai pemangku Sultan dan memerintah negara tanpa Sultan menerima kritikan yang berat.

Para ulama bertegas bahawa solat Jumaat tidak boleh dilakukan di sebuah negara yang memiliki seorang raja yang terganggu secara mental. Dalam menghadapi situasi ini, pegawai negeri cuba membawa Sultan menghadiri solat Jumaat sekali lagi. Bertentangan dengan tradisi di mana dua pegawai duduk di hadapan sultan, yang dibawa dengan kereta kuda ke masjid terdekat, manakala Murad duduk meringkuk di sudut bangku.

Dia kembali ke istana Çiragan selepas kembali dari perbarisan sempena solat Jumaat seperti biasa, tanpa menukar pakaiannya, dia tiba-tiba berlari keluar dari bilik, menerjah ke arah tingkap kaca hingga pecah dan hanya berasa tenang setelah dia cuba membvnuh diri dengan terjun dari tingkap itu.

Selepas pemeriksaan lanjut oleh pakar dari Vienna, Sultan Murad V didiagnosis sebagai kegilaan kekal dan tidak mungkin akan pulih lagi. Pada masa yang sama, pengambilan alkohol yang berlebihan pasti menyebabkan kelemahan neurologi semakin bertambah teruk.

Maka ini menjadi satu petanda jelas bahawa dia kehilangan kelayakan memerintah dan takhta harus beralih sekali lagi. Dalam keadaan terburu-buru, Midhat Pasha terpaksa menemui Shahzade Abdülhamid, satu tindakan yang akan dikesali oleh dia sendiri dan semua pihak yang terlibat terutamanya British.

Kesilapan di mana British meletakkan kepercayaan kepada Abdülhamid akhirnya akan menyulitkan harapan menubuhkan sistem perlembagaan Uthmaniyah dan membuka jalan kepada liberalisme.

Selepas menduduki takhta, Sultan Abdülhamid II menempatkan Murad di Istana Çiragan, disitulah dia menikmati sisa hidupnya, namun mvsuh-mvsuh Abdülhamid terutamanya dari golongan Masonik masih mahu mempergunakan Murad, ditambah pula dengan tuduhan dari ibu Murad, Şevkefzâ Kadınefendi yang mendakwa bahawa anaknya sihat dan dia menyebarkan propaganda bahawa Abdülhamid telah merampas takhta secara tidak adil.

Untuk menghentikan khabar angin ini, Abdülhamid memanggil delegasi doktor tempatan dan asing untuk memeriksa semula Murad dan menerima laporan yang menyatakan bahawa dia memang s4kit, dan kegilaannya mungkin kekal, maka rawatannya adalah mustahil untuk dilakukan.

Abdülhamid juga kelihatan berpuas hati dengan laporan terbaru ini. Selepas itu, dia ingin mengawal abangnya itu di Istana Çırağan dengan kehidupan yang sederhana di bawah pengawasannya sendiri.  Tetapi Şevkefza Kadın, ibu Murad kekal berpendapat bahawa anaknya masih boleh disembuhkan.

Dengan beranggapan bahawa dia masih boleh menjadi sultan sekali lagi seharusnya berkesan dalam usaha memulihkan anaknya sebagaimana kuatnya kasih dia sebagai seorang ibu.

Namun, tiga bulan kemudian, Murad menerima pesanan rahsia yang meminta dia bersedia untuk dicvlik. Sebuah gerakan rahsia ditubuhkan untuk mencvlik Murad V. Ketua kumpulan itu antaranya adalah İstavridis yang berasal dari Yunani, salah seorang bekas pegawai kedutaan Britain, dan Jüli, seorang pendatang Poland, masing-masing ditangkap ketika cuba memasuki istana dengan berpakaian wanita.

Walaupun setelah perbicaraan diputuskan mereka masing-masing dihukvm pengasingan seumur hidup, namun  mereka telah diampunkan oleh Sultan Abdülhamid II. Berdasarkan keterangan, mereka merancang mahu mencvlik Murad lalu membawanya lari ke Eropah dan memikirkan rancangan untuk mengembalikan pemerintahannya.

Setelah penyingkiran İbrâhim Edhem Pasha dari jawatan Wazir Agung, satu lagi kumpulan ditubuhkan untuk tujuan yang sama iaitu mencvlik Murad. Pengasas kumpulan itu adalah Cleanti Scalieri, ketua Lodge Prodos Freemason. Cleanti yang juga seorang pedagang berasal dari Yunani, telah menjalin hubungan persahabatan erat dengan Murad dan berperanan mendaftarkan Murad sebagai anggota Freemason peringkat ke-18 ketika dia masih seorang Shahzade.

Anggota lain kumpulan itu adalah Nakşibend Kalfa, salah seorang pengikut Murad, Ali Şefkati Bey, wakil dari Jabatan Pembaharuan Negeri Şûrâ-yı, dan Aziz Bey, Menteri Yayasan Dewan Negara.

Dengan menggunakan laluan air, dia sering menyusup masuk ke Istana Çırağan dan bertemu dengan Sultan Murad dan Vâlide Sultan. Dia membawa doktor dari Paris ke istana Çırağan dengan laluan yang sama dan memberi rawatan kepada Murad selama seminggu. Scalieri bersembunyi di pejabat kedutaan British setelah percubaannya untuk merekrut penyerang melalui Naqshbandi Kalfa bagi mencvlik Murad V tidak berjaya.

Pakatan Cleanti-Aziz Bey gagal mendapatkan sokongan yang diharapkan dari kedutaan British, nekad memutuskan untuk mengembalikan Murad ke takhta dengan cara membvnuh Abdülhamid dalam satu ser4ngan. Hacı Hüsnü Bey, salah seorang anggota kumpulan itu berpaling tadah dengan memaklumkan kepada sultan melalui utusan Kâşgar bernama Yakub Khan.

Abdülhamid menugaskan Hacı Hüsnü Bey untuk mengumpulkan maklumat mengenai kumpulan itu.  Walaupun mereka beberapa kali melancarkan tindakan untuk melaksanakan pembvnuhan sejak Februari 1878, mereka gagal kerana langkah-langkah khas diambil terlebih awal oleh pemerintah. Sementara itu, “Kes Ali Suâvi” yang tercetus menyebabkan penangkapan Hacı Hüsnü Bey sekaligus melambatkan tindakan kumpulan tersebut.

Meskipun tidak dapat ditentukan dengan jelas samada peristiwa ini yang dikenali sebagai “Kes Çırağan”, mempunyai hubungan dengan kumpulan Scalieri-Aziz Bey, masih ada berbagai spekulasi mengenai isu ini.

Ibu Murad yang sebelum itu telah berputus asa dengan cara rawatan moden, mula mencari kaedah tradisional serta melaksanakan solat hajat. Keajaiban berlaku, menjelang musim panas tahun 1877, Murad mula menunjukkan peningkatan positif.

Berdasarkan apa yang digambarkan melalui surat ibunya, Murad tidak lagi melihat objek yang orang lain tidak nampak dan dia tidak lagi bercakap dengan dirinya sendiri. Dia bahkan mula membaca buku dan menulis dengan baik. Selera makan dan tidurnya juga tidak teratur.

Şevkefza Kadın hanya kesal kerana dua lagi masalah yang tidak pernah berjaya dipulihkan. Murad tidak mampu memakai dan menanggalkan pakaiannya sendiri. Dan dia tidak mampu pergi ke tandas dan berwudhu’ sendiri. Kerana apabila dia berseorangan, dia bergegas keluar sebelum dia sempat menyempurnakan wuduknya. Ibunya mengharapkan agar biarlah ini menjadi kec4catannya yang terakhir.

Berdasarkan setiap kenyataan ibunya, bekas sultan itu nampaknya semakin hari semakin pulih. Namun, pada tahun 1878, usaha Ali Suavi yang cuba mencvlik Murad dan sekali lagi menjadikan dia sebagai sultan telah menimbulkan kecurigaan Abdülhamid.

Ali Suâvi sebelum itu melakukan cubaan pencvlikan kali ketiga. Kejadian yang dikenali sebagai Kes Çırağan itu mengakibatkan kem4tian Ali Suâvi. Setiap cubaan mencvlik ini mengganggu Abdülhamid. Akhirnya Murad diletakkan di bawah kawalan yang lebih ketat selepas itu.

Membongkarkan kegiatan sulit Freemason di bawah arahan Cleanti Scalieri dan Aziz Bey memakan harga yang tinggi. Apatah lagi Abdülhamid sedang ditekan dengan ancaman kekalahan dalam per4ng melawan Rusia. Dalam kepenatan ini, Abdülhamid terpaksa melaksanakan kawalan mutlak terhadap Murad hingga di tidak pernah lagi keluar dari istana kurungannya.

Difahamkan, Murad yang menghabiskan sisa hidupnya dalam tahanan istana selama 28 tahun itu adalah lebih baik berbanding keadaan semasa zaman dia menduduki takhta. Menurut catatan diari Abdülhamid, segala keperluan abangnya itu tidak pernah diabaikan.

Namun, seiring peningkatan usia dengan masalah diabetesnya yang semakin teruk pada tahun 1904, Mehmed Murad Efendi akhirnya meninggalkan alam dunia yang penuh pergolakan pada 29 Ogos 1904 dan dikebumikan bersebelahan makam ibunya di tapak pemakaman Yenicami.

Murad mungkin seorang sultan Uthmaniyah yang paling lembut, berminat dengan lukisan dan muzik dan menghasilkan beberapa karya. Turut dinyatakan bahawa dia berminat dengan senibina arkitek.

Dia tidak dikenang sebagaimana sultan lain, terutamanya oleh keturunannya sendiri, berikutan penglibatannya dengan organisasi Freemason dan kelemahan terbesarnya adalah arak dan boros yang berlebihan.

Sultan Murad V yang dilahirkan sebagai Mehmed Murad di Istanbul pada 21 September 1840 adalah putera sulung Sultan Abdülmecid I. Ibunya adalah Şevkefza Valide Sultan, seorang wanita etnik Circassian dari suku Ubykh, anak perempuan Mehmed Bey Zaurum dan Cemile Hanım.

Adiknya, merangkap penggantinya, Sultan Abdülhamid II, yang berpura-pura menjadi seorang yang pro-barat dan konstitusionalis hanyalah mahu meyakinkan negarawan liberal bagi menabalkannya sebagai Sultan, namun, dia adalah Sultan yang akan menjadi lawan sebenar yang bakal dihadapi seluruh kuasa Eropah kemudian.

RUJUKAN:

Palmer, Alan. The Decline and Fall of the Ottoman Empire,

İbrahim Pazan (2007). Padişah anneleri. Babıali Kültür Yayıncılığı.

Hakkı Uzunçarşılı, Reports and Letters of the Treatment and D3ath of Fifth Murad, Belleten X.


Ayat-Ayat Cinta 2 : Luar Biasa Karya Cinta & Kemanusiaan

“Yang sepatutnya dicintai adalah cinta, yang sepatutnya dimusuhi adalah permusuhan,” tutur Fahri dalam satu babak.

Hari ini, saya dan isteri berpeluang menonton filem Ayat-Ayat Cinta 2. Filem ini merupakan kesinambungan dari filem Ayat-Ayat Cinta 1 (tahun 2008) 10 tahun yang lepas.

Sebagaimana filem Tenggelamnya Kapal Van Der Wijck, yang diadaptasi dari Novel Buya Hamka, demikian juga filem Ayat-Ayat Cinta 2 yang diadaptasi dari novel Habiburrahman El-Shirazy (penulis Novel Ayat-Ayat Cinta 1 dan 2), kedua-duanya telah menggunakan wasilah cinta dalam menyampaikan mesej yang berat. Yang tersurat adalah kisah cinta insani, namun tersiratnya menyampaikan mesej cinta Ilahi.

Jika Buya Hamka menyindir semangat perkauman yang berlatar adat Minangkabau disebalik kisah cinta antara Zainuddin dan Hayati, Habiburrahman El-Shirazy pula memerli halus Islamphobia di Eropah sambil memartabatkan maruah, kemanusiaan, akhlak dan mesej Islam Rahmatan Lil Alamin.

Setelah Fahri kehilangan isterinya, Aisha atau lebih tepat, Fahri tidak dapat menemukan isterinya sejak beberapa tahun lantaran isterinya hilang ketika bertugas sebagai sukarelawan di Gaza, Palestin. Keluarga besar Aisha sudah menerima hakikat bahawa Aisha sudah menemui syahid di Palestin tetapi tidak Fahri.

Fahri, yang tinggal di Edinburgh dan bertugas sebagai pensyarah di Universiti Edinburgh, terpaksa menjalani ke hidupan sehari-harinya sendirian tanpa Aisha. Mujur ada peneman bernama Hulusi, pembantu setianya yang berdarah Turki.

Hulusi yang menganggap Fahri sebagai guru, memanggil Fahri dengan ‘Hodja’. Dalam budaya Turki, Hodja adalah suatu panggilan hormat dari murid kepada seorang Guru.

Mengubati rindu beliau akan isterinya tercinta, Fahri menghabiskan hari-harinya dengan menyibukkan diri dengan pekerjaan, pendidikan dan perniagaan yang dulu diusaha bersama Aisha.

Selain itu, Fahri yang ditonjolkan sebagai seorang Muslim yang sangat patuh pada agamanya menjalani kehidupan sebagai seorang yang sentiasa menolong orang lain walaupun berbeza bangsa hatta agama.

Beliau yang menetap di Edinburgh terdedah dengan kepelbagaian kepercayaan agama dan bangsa serta dikelilingi oleh tetangga yang terkesan pengaruh Islamophobia. Selepas siri serangan ke atas Kota London oleh kumpulan radikal muslim, Islam bahkan termasuk penganutnya ditohmah terrorist.

Walaupun begitu, Fahri telah menunjukkan contoh yang sangat baik. Dalam filem tersebut, beliau telah menolong wanita tua yahudi bernama Madam Katrina yang merupakan tetangganya yang telah dihalau dari rumah oleh anak tirinya sendiri. Fahri telah menolong dan bertindak sebagai seorang anak kepada ibu yang tidak pernah dilakukan oleh anak tiri wanita yahudi itu sendiri terhadap ibunya. Anak tiri Madam Katrina adalah bekas tentera Israel.

Selain itu, ada babak sebelumnya memaparkan Fahri telah menolong menumpangkan Madam Katrina ke rumah ibadah Yahudi dan berhujah kepada sahabatnya bahawa yang kita musuhi adalah Zionis yang zalim bukan setiap seorang Yahudi.

Sehingga dalam satu saat yang sangat menyentuh hati, ketika Fahri telah dicabar untuk berdebat mengenai konflik Timur Tengah di antara Israel dan Palestin. Tatkala berlangsung perdebatan di Universiti Edinburgh, Fahri telah menuturkan bahawasanya,

“Manusia itu diciptakan untuk mengasihi dan mencintai antara satu sama lain.”

Dan fahri juga menuturkan perkataan Bediuzzaman Said Nusri, yakni,

“Yang sepatutnya dicintai adalah cinta, yang sepatutnya dimusuhi adalah permusuhan.”

Dan Fahri juga menuturkan bahawasanya Fahri tidak memusuhi yahudi tetapi beliau memusuhi kezaliman.

Di dalam dewan perdebatan tersebut, anak kepada Madam Katrina telah bangun berdiri dan menyuarakan bahawa Fahri seorang terrorist. Saat para penonton melahirkan rasa terkejut, muncul Madam Katrina, menyatakan Fahri bukan seorang terorist dan telah bersumpah dengan nama Tuhan Musa dan berkata,

“Demi Tuhan Musa, Apa yang Fahri ungkapkan tentang cinta itu, dia sememangnya memiliki itu. Fahri sendiri telah membuktikan kepada diriku, dia telah menolongku dimana anakku sendiri tidak pernah melakukan hal itu kepadaku”.

Bayangkan, Madam Katrina menangis sambil berjalan menuju ke arah Fahri kemudian memeluk Fahri.

Fahri yang merupakan seorang Muslim, manakala Madam Katrina itu pula seorang Yahudi membuatkan suasana berpelukan itu telah membuatkan saya beberapa kali menyeka air mata yang membasahi kelopak mata saya. Allah, perasaan yang sangat luar biasa. Damai dan Indahnya Islam.

Tidak hanya Madam Kartina, beliau juga menolong secara senyap-senyap satu keluarga yang amat memusuhi beliau kerana akidahnya Islam. Keluarga ini telah kehilangan Ayah tercinta ekoran terkorban dalam serangan pengganas di London. Biarpun pelbagai kecaman dan kekacuan kepada Fahri, Fahri tetap menolong dan berusaha menjadi tetangga yang baik.

Fahri yang digambarkan suami yang setia mula menerima hakikat akan pemergian Aisha. Telah datang Hulya dalam hidupnya, bukan hanya Hulya sahaja malah ramai wanita telah menaruh hati pada Fahri kerana sifatnya yang sangat merahmati orang lain.

Dan bagaimanakah Aisyah? Adakah Aisya benr-benar terkorban? Adakah Aisyah tidak akan muncul? Dan bagaimanakah kemunculan dan perasaan Aisha apabila melihat bahawasanya suaminya sedang memulakan hidup baru bersama wanita lain?

Oh sebelum saya terlupa, filem ini walaupun berlatar belakang di Edinburgh, UK, bahasa Inggeris hanya 10% digunakan. Walaupun seperti tidak cocok watak orang Inggeris dan Yahudi bercakap bahasa Indonesia, akan tetapi itulah kelebihan warga Indonesia yang lebih martabatkan bahasa mereka dari bahasa asing. Persis filem Habibie lakonan Reza Rahadian 2 tahun yang lepas.

Saya tidak mahu bercerita semua kerana saya mahu para pembaca menikmati filem ini sebaik mungkin. Saya ingin katakan, filem ini sangat berbaloi untuk ditonton.

“Ayat-Ayat Cinta 2 bukan sekadar Cinta tetapi lebih dari itu, Ia sarat dengan mesej akidah, kemanusiaan, adab, akhlak, cinta dan kasih sayang yang merupakan inti ajaran Baginda SAW.”

Sekian,

AngahSunan, Pengasas Sunan Press PLT


Newcastle 1995-1996 The Entertainers

Jika anda penyokong Liverpool atau pemerhati biasa yang meminati bola sepak, anda pasti tertarik dengan gaya permainan menarik yang ditampilkan Liverpool musim ini. Pasukan yang diberi jolokan The Reds ini menghiburkan penyokong Liga Perdana Inggeris musim ini dengan menekan pihak lawan, serangan balas pantas dan kemampuan Fab Four (sebelum Philippe Coutinho berpindah ke Barcelona)/Fab Three (Roberto Firmino, Mohamed Salah dan Saido Mane). Tetapi tahukah anda, pasukan ini mempunyai persamaan dengan versi The Entertainers yang dikendalikan oleh legenda Liverpool merangkap pengurus Newcastle United musim 1995-1996, Kevin Keegan?

Seperti Liverpool hari ini, Newcastle United musim 1995-1996 merupakan pasukan paling menghiburkan pada musim tersebut. Pasukan itu dibarisi oleh beberapa pemain paling berbakat dalam dekad tersebut. Dengan sokongan kewangan yang diberikan oleh pemilik kelab ketika itu, Sir John Halls merealisasikan harapan Keegan untuk mendapatkan pemain-pemain diperlukan untuk menguatkan The Magpies. Antara pemain yang dibeli ialah penyerang Queens Park Rangers (QPR), Les Ferdinand, (6 juta paun sterling), perancang Paris Saint-Germain (PSG), David Ginola (2.5 juta paun sterling) dan penyerang Parma dari Colombia, Faustino Asprilla (6.7 juta paun sterling).

Menurut bekas pemain bek kiri Newcastle musim tersebut, John Beresford, Keegan percaya Magpies boleh mencabar dominasi Manchester United pada musim tersebut dengan gaya permainan menarik. Buktinya, beliau banyak menggunakan formasi menyerang 4-4-2 yang disokong oleh dua pemain sayap. Ini disokong pula dengan mantera Keegan yang diterapkan pada pemainnya bahawa selagi mereka berpeluang mencabar kejuaraan liga, segalanya tidak mustahil. Ini diceritakan sendiri oleh bekas pemain tengah Rob Lee yang menyifatkan mereka tidak mahu berpuas hati dengan kelayakan ke Piala UEFA (versi lama Liga Europa) tetapi mahu menang Liga Perdana Inggeris berdasarkan pelaburan dan kemasukan pemain baru dalam pasukan.

Dan seperti yang apa mereka janjikan pada awal musim tersebut, Newcastle menunjukkan belang mereka dengan mengalahkan Coventry City 3-0 hasil jaringan Lee, penalti Peter Beardsley dan Ferdinand. Ramai menyangka ini cuma permainan biasa musim tersebut tetapi ia sebenarnya petanda kepada kemunculan pasukan paling menghiburkan pada musim tersebut. Dan jika ada peminat menyangka cabaran Newcastle tidak akan bertahan selama beberapa minggu, bukti seterusnya ialah Wimbledon F.C. Dalam perlawanan yang berakhir dengan kemenangan besar 6-1 kepada Magpies, The Dons cuba menahan asakan bertubi-tubi The Entertainers tetapi penentangan mereka berakhir dengan gol pertama yang dijaringkan pemain pertahanan, Steve Howey.

Perlawanan ini diingati atas dua sebab. Pertama, apabila Ferdinand menjaringkan gol dalam perlawanan tersebut, beliau sebenarnya sudah menjaringkan gol tujuh perlawanan berturut-turut, menyamai rekod Newcastle pasca-perang. Kedua, perlawanan ini juga turut menyaksikan orang besi The Dons, Vinnie Jones turun sebagai penjaga gol gantian bagi menggantikan rakan sepasukan, Paul Heald yang dibuang padang gara-gara mengasari Ferdinand. Ferdinand menceritakan selepas Jones menjaga gawang, beliau banyak menafikan percubaan Newcastle sehinggakan apabila penyokong pada bahagian Gallowgate End bersorak, Jones jadi seperti watak pelakon Rambo, Sylvester Stallone dalam filem Escape to Victory! Tetapi itu tidak menghalang Newcastle menambah jaringan dengan Ferdinand mencatatkan hatrik dalam perlawanan tersebut.

Untuk majoriti musim tersebut, Newcastle mengungguli carta liga dengan Manchester United mengekori dari belakang. Buktinya, menjelang Krismas 1995, Magpies mendahului Red Devils dengan kelebihan 10 mata. Walaupun kalah 2-1 dengan mereka di Old Trafford pada 27 Disember, Magpies melebarkan jurang kelebihan sebanyak 17 mata pada Januari 1996, meletakkan mereka pada kedudukan terbaik untuk menjuarai liga. Tetapi di sinilah bermulanya perang psikologi antara Keegan dengan pengurus legenda, Sir Alex Ferguson. Saya yakin jika ada pernah melihat imbas semula Liga Perdana Inggeris, antara imej yang tak dapat dilupakan ialah imej temubual Keegan yang naik angin selepas ditanya berkenaan cabaran liga Newcastle.

Versi penuh temubual Keegan: https://www.youtube.com/watch?v=_Yenzdq5g6o

Manchester United terus mengekori rapat dengan menang perlawanan dengan margin 1-0. Dan bagi menambah perisa perebutan kejuaraan liga, kehadiran semula Eric Cantona kembali mengukuhkan serangan United. Cantona yang sebelum itu digantung selama lapan bulan dan didenda 10,000 paun sterling atas kesalahan menyerang penyokong Crystal Palace membawa United menang 10 perlawanan berturut-turut mengatasi Magpies dengan kelebihan jaringan buat kali pertama musim tersebut. Ini disusuli pula dengan kegagalan Newcastle menang perlawanan penting termasuk kalah dengan Manchester City, Liverpool dan West Ham serta gagal mengubah keputusan seri pada menang.

Untuk perlawanan terakhir musim tersebut, Magpies perlu mengalahkan Tottenham Hotspur sambil mengharapkan ihsan jiran setempat, Middlesbrough mengalahkan Manchester United untuk membawa kejuaraan liga kembali ke Tyneside yang kali terakhir dimenangi pada 1927. Tetapi hasrat mereka berkecai apabila dipaksa seri 1-1 di St. James Park dengan Jason Dozzell menjahanamkan impian mereka. Ini disusuli dengan kemenangan 3-0 Red Devils ke atas Teeside di Stadium Riverside menyebabkan Manchester United menang Liga Perdana Inggeris dengan kelebihan empat mata.

Bagi Newcastle United, pencapaian musim tersebut merupakan pencapaian terbaik mereka musim tersebut. Siapa sangka beberapa musim sebelumnya, mereka berhadapan dengan ancaman penyingkiran dari liga tetapi di bawah Keegan, mereka menjadi pencabar kejuaraan liga. Namun langit tidak selalunya cerah. Walaupun berjaya membeli Alan Shearer dengan rekod perpindahan Britain ketika itu berjumlah 15 juta paun sterling dan pada satu ketika menerajui liga pada musim 1996-1997, Keegan meletak jawatan pada 8 Januari 1997 dan digantikan oleh pengurus legenda Liverpool, Kenny Dalglish.

Liverpool musim ini dilihat mempunyai aura The Entertainers tidak lama dahulu. Walaupun kecenderungan mereka melepaskan gol-gol mudah sehingga kadang-kadang membuatkan penyokong dan bos mereka, Jurgen Klopp jadi gila, tetapi itu yang menjadikan mereka pasukan paling menghiburkan untuk liga musim ini. Namun jika The Reds benar-benar mahu menamatkan kemarau kejuaraan liga yang kali terakhir dimenangi pada tahun 1989 dan mencabar pasukan-pasukan lain seperti Manchester City, United dan Tottenham, mereka perlu memastikan mereka tidak mengulangi kesilapan The Entertainers. Jika tidak, maka bersedialah mendengar ulangan temubual Keegan yang dianggap ikonik itu oleh Klopp. Tetapi bagi penyokong Liverpool, ramai percaya beliau tidak akan ulangi kesilapan Keegan, kan?

SUMBER

Massarella, Louis, Edwards, Richard, Worswick, Carl dan Flanagan, Chris. (2016). Four Four Two. Howay the entertainers: reliving Newcastle’s 1995-1996 title challenge, by the player. https://www.fourfourtwo.com/my/features/howay-entertainers-reliving-newcastles-199596-title-challenge-players?page=0%2C5


Sejarah Penubuhan Universiti Kebangsaan Malaysia

Bila sebut universiti-universiti berprestij, nama-nama seperti Oxford, Cambridge, Harvard dan Al-Azhar meniti di bibir para pelajar dan cendekiawan yang kepingin mahu melanjutkan pelajaran di sana. Di Malaysia, kita sebenarnya harus berbangga kerana mempunyai salah satu universiti berprestij bukan saja di negara ini tetapi juga di Asia Tenggara. Universiti yang saya maksudkan ialah Universiti Kebangsaan Malaysia (UKM) dan ia diasaskan dari pemikiran para pemikir Melayu ketika itu.

Idea menghasilkan sebuah universiti yang mengangkat Bahasa Melayu sebagai bahasa pengantar pengajian menjadi impian ramai pemikir dan pejuang Melayu sejak tahun 1903 lagi. Idea ini sudah digerakkan bukan saja oleh pemikir dan sasterawan Melayu terkenal Abdul Kadir Adabi sebagai manifestasi gerakan kebangsaan menentang penjajahan British pada ketika itu tetapi juga Majlis Raja-Raja Melayu. Selain itu, Persatuan Guru-Guru Melayu Semenanjung sering menggesa dan menyarankan supaya Bahasa Melayu didaulatkan hingga ke peringkat universiti. Tetapi idea tersebut ditentang keras oleh penjajah dan ramai menganggap impian tersebut seakan sudah mati. Namun bagi para pemikir dan pejuang Melayu, impian tersebut terus membara dan ia diteruskan selepas negara mencapai kemerdekaan pada tahun 1957.

Pada tahun 1963, satu Seminar Bahasa dan Sastera diadakan dengan salah satu resolusi mendesak supaya ditubuhkan sebuah universiti yang ‘benar-benar bercorak kebangsaan’. Pada tahun 1969, impian para pemikir ini semakin bersemarak lebih-lebih lagi dengan penubuhan sebuah jawatankuasa penaja UKM. Jawatankuasa ini dianggotai oleh beberapa individu terkemuka termasuk bekas Speaker Dewan Rakyat Allahyarham Tun Syed Nasir Ismail dan Perdana Menteri Malaysia ketika ini, Tun Dr Mahathir Mohamad. Semasa menganggotai jawatankuasa yang mengesyorkan dan menyiarkan laporan penubuhan UKM, beliau mengisi peranan sebagai Menteri Pelajaran. Selain Allahyarham Tun Syed Nasir dan Tun Dr Mahathir, jawatankuasa tersebut turut disertai bakal Naib Cancelor pertama UKM Tan Sri Dr Rashdan Baba. Ini juga selaras dengan agenda Perdana Menteri ketika itu, Allahyarham Tun Abdul Razak Hussein yang melihat UKM sebagai satu institusi bagi pelajar lepasan sekolah terutama aliran Melayu meneruskan pengajian ke peringkat lebih tinggi.

Atas dasar dan sifatnya yang memartabatkan bahasa kebangsaan sebagai bahasa pengantar ilmu, atas sebab itulah institusi ini dinamakan Universiti Kebangsaan. Tambahan pula, institusi ini juga merupakan perintis, pendukung dan kemuncak kepada sistem pendidikan kebangsaan negara ini. Hasilnya, UKM tampil sebagai universiti pertama yang menggunakan Bahasa Melayu sebagai bahasa pengantar dalam pengajaran dan pembelajaran. Walaupun pelbagai universiti dan kolej muncul bak cendawan tumbuh selepas hujan untuk tahun-tahun berikutnya, UKM tetap unggul sebagai institusi penjana ilmu dan profesionalisme kepada para pelajar. Malah, ia juga sebenarnya satu manifestasi kebanggaan para pejuang bangsa yang berterusan mahu memartabatkan Bahasa Melayu.

Impian para pejuang Melayu akhirnya menjadi kenyataan apabila UKM membuka pintu kepada 192 pelajar di kampus sementara di Jalan Pantai Baru, Kuala Lumpur pada 18 Mei 1970. Pada ketika itu, institusi berkenaan hanya mempunyai tiga fakulti iaitu Fakulti Sains, Fakulti Kesenian dan Fakulti Pengajian Islam. Semasa UKM diasaskan, Allahyarham Tun Abdul Razak dilantik sebagai Cancelor UKM pertama dari 7 Julai 1970 hinggalah 14 Januari 1976. Selepas itu, peranan Cancelor diisi oleh Duli Yang Maha Mulia Yang di-Pertuan Besar Negeri Sembilan Darul Khusus, Tuanku Ja’afar Ibni Almarhum Tuanku Abdul Rahman. Setahun selepas itu atau lebih tepat Oktober 1977, UKM berpindah ke kampus tetapnya di Bangi yang terus berfungsi sehingga hari ini. Kampus ini berhampiran dengan kawasan metropolis yang merangkumi Lapangan Terbang Kuala Lumpur (KLIA), Kuala Lumpur dan Putrajaya. Kampus yang berkeluasan 1,096 hektar ini terletak 45 kilometer dari KLIA, 30 kilometer (Kuala Lumpur) dan 20 kilometer (Putrajaya).

UKM juga mempunyai dua Kampus Kesihatan di mana satu terletak di Jalan Raja Muda Abdul Aziz dan satu lagi merupakan Pusat Perubatan UKM (PPUKM) di Cheras. Kampus Kesihatan UKM Kuala Lumpur terdiri daripada Fakulti Sains Kesihatan, Farmasi, Pergigian dan Jabatan Pra-Klinikal Fakulti Perubatan. Kampus yang berkeluasan 20 hektar ini ditubuhkan pada tahun 1974. Sementaa kampus PPUKM di Cheras pula mempunyai keluasan 22.03 hektar dan dirasmikan pada 14 Julai 1998. Kampus tersebut terdiri daripada Fakulti Perubatan, Hospital Pengajaran UKM dan Institut Biologi dan Perubatan Molekular UKM (UMBI). Tidak ramai tahu Fakulti Perubatan Pasca Ijazah UKM merupakan fakulti perubatan yang terbesar di Malaysia dalam melahirkan doktor-doktor pakar. Antara pencapaian mereka ialah pembedahan pacakan koklear ke atas pesakit pertama iaitu Ang Boon Su pada 14 Disember 1995. Program Implan Koklea ini merupakan program seumpamanya yang pertama di negara ASEAN.

Bagi Kampus Induk Bangi, ia mengandungi beberapa fakulti, pusat dan institut iaitu Fakulti Ekonomi dan Perniagaan, Fakulti Kejuruteraan, Fakulti Pengajian Islam, Fakulti Sains dan Teknologi, Fakulti Sains Sosial dan Kemanusiaan, Fakulti Undang-undang, Fakulti Pendidikan, Fakulti Teknologi Sains dan Maklumat, Institut ATMA, Institut Alam Sekitar dan Pembangunan, Institut Kajian Malaysia dan Antarabangsa, Institut Kejuruteraan Mikro dan Nanoelektronik, Institut Sains Angkasa, Institut Kajian Oksidental, Pusat Pengajian Siswazah, Pusat Pengajian Umum, Pusat Pembangunan Mahasiswa, Pusat Pembangunan Akademik, Pusat Pengurusan Penyelidikan dan Pusat Perhubungan Awam dan Antarabangsa (PUSPA).

Selain mempunyai satu kampus induk dan dua kampus cawangan, UKM juga mempunyai tujuh stesen penyelidikan. Stesen-stesen yang dikendalikan oleh universiti ulung ini ialah Stesen Penyelidikan Tasik Chini, Stesen Penyelidikan Ekosistem Marin, Stesen Penyelidikan Taman Geologi Langkawi, Stesen Penyelidikan Marin, Stesen Penyelidikan Bukit Fraser dan Stesen Penyelidikan Loji Bioteknologi. Di kampus induknya, sebuah stesen penyelidikan terletak di situ iaitu Kampus Makmal Hidup UKM. Kampus ini terdiri daripada Hutam Simpan Kekal UKM, Fernarium dan Herbarium.

Bagi orang-orang lama di Sabah, mereka pasti sedia maklum akan kewujudan kampus cawangan UKM di Sabah satu ketika dahulu. Pada tahun 1974, UKM menubuhkan UKM Kampus Sabah di Kebun Kawang, Papar. Nama Kebun Kawang kemudiannya ditukar kepada Limauan oleh Tun Datu Mustapha Datu Harun yang ketika itu mengisi peranan sebagai Ketua Menteri Sabah. Kampus yang menempatkan Fakulti Sains dan Sumber Alam ini kemudiannya berpindah ke Bukit Padang, Kota Kinabalu pada 1980 sebelum seterusnya berpindah ke Menggatal, Tuaran pada 1990 bersama Fakulti Sains Pembangunan yang pada asalnya ditempatkan di Kampus Induk Bangi. Selepas penubuhan Universiti Malaysia Sabah pada 1994, UKM Kampus Sabah ditutup secara rasmi pada tahun 1996 dan kedua-dua fakulti berkenaan dipindahkan ke Kampus Induk Bangi.

Universiti ini terus berkembang pesat sebagai sebuah universiti awam terkehadapan yang kini mempunyai 13 fakulti dan 16 institut kecemerlangan penyelidikan. UKM juga mempunyai dua entiti yang beroperasi secara komersil iaitu UKM Holdings Sdn. Bhd. dan UKM Technology Sdn Bhd sebagai satu pendekatan dalam mengkomersilkan dan memasyarakatkan kepakaran yang dimiliki di samping menjana kewangan universiti. UKM juga turut menempa nama dalam sejarah sebagai universiti awam pertama yang mempunyai tabung wakaf sendiri bagi membantu pelajar-pelajar yang tidak berkemampuan.

Sejak 48 tahun penubuhannya, UKM telah menghasilkan 176,009 graduan. Peningkatan jumlah pelajar luar negara yang setakat ini menjangkau 2,937 pelajar dari 42 buah negara membuktikan penerimaan global terhadap program dan ekosistem ilmu UKM. Selain itu, ia sebenarnya lubuk pencapaian cemerlang dalam pelbagai bidang dan bertanggungjawab melahirkan ramai tokoh akademik berkaliber. Prof Emeritus Tan Sri Awang Had Salleh misalnya yang pernah mengisi jawatan Naib Cancelor dari tahun 1980 hingga 1984 merupakan Naib Cancelor pertama Universiti Utara Malaysia. Menurut Prof Ulung Dato Shamsul Amri Baharuddin yang kini menjawat Pengarah Institut Kajian Etnik (KITA) UKM berpandangan universiti ini merupakan tapak semaian bagi ahli akademik universiti baru di Malaysia.

Prof Ulung Shamsul Amri yang pernah memegang jawatan Pengarah Institut Alam dan Tamadun Melayu (ATMA) melihat UKM melalui ATMA telah berjaya mengangkat citra dan keanggunan tamadun dan budaya Melayu melalui teknologi terkini dalam talian di Portal Tamadun Melayu (www.malaycivilization.com) yang lebih dikenali dengan nama PADAT dan secara luar talian melalui cakera padat interaktif sejarah Melayu dalam tiga bahasa; Melayu, Inggeris dan Arab. Ia diiktiraf oleh Pertubuhan Bangsa Bersatu bagi Pendidikan, Sains dan Kebudayaan (UNESCO) sebagai sumber digital pengajian Melayu pada tahun 2003. Kandungannya yang komprehensif turut menarik minat Kementerian Kesenian, Kebudayaan dan Warisan untuk menjadikan ATMA sebagai sayap penyelidikannya dalam Rancangan Malaysia Ke-9. Ini turut ditambah selepas Prof. Dato’ Dr. Hood Salleh memegang Krusi Pengajian Melayu Pertama di Victoria University of Wellington, New Zealand (mulai 1997-akhir 2000), UKM telah menjadi pusat rujukan global dalam bidang berkaitan bahasa, budaya dan tamadun Melayu.

Bukan sedikit pencapaian yang dilakar UKM bukan saja di peringkat kebangsaan tetapi juga di peringkat antarabangsa. Berasaskan kecemerlangan dalam bidang penyelidikan lebih empat dekad, UKM dipilih sebagai salah sebuah universiti penyelidikan di Malaysia pada 2006. Proses pemantapan bidang penyelidikan disusuli dengan pengwujudan projek tertumpu di bawah lapan nic iaitu Cabaran Membina Negara-bangsa, Pembangunan Lestari Wilayah, Tenaga Keterbaharuan, Teknologi Kesihatan & Perubatan, Perubahan Iklim, Nanoteknologi & Bahan Termaju, Kepelbagaian Biologi dalam Pembangunan Bioteknologi dan ICT: Informatik Isian. Selain itu, institusi ini juga merupakan penerima Anugerah Kualiti Perdana Menteri 2006 dan memperoleh status Swa-Akreditasi pada 2010 dan diberikan status Universiti Autonomi pada Januari 2012. Penganugerahan ini adalah pengiktirafan bagi kecemerlangan UKM dalam bidang akademik dan tadbir urus. UKM melestarikan kecemerlangannya melalui Pelan Strategik UKM 2000-2020 (PS2020) dan Pelan Transformasi ke arah universiti terkemuka dunia menjelang 2018.

Tiada siapa menyangka pada tahun 2013, UKM juga mendapat pengiktirafan Institut Penyelidikan Piawaian dan Perindustrian Malaysia (SIRIM) bagi sijil kualiti MS ISO 9001:2008 Sistem Pengurusan Kualiti Perkhidmatan (SPKP) baru-baru ini, menjadikan universiti itu satu-satunya universiti awam di negara ini yang berjaya menggabungkan 12 Pusat Tanggungjawab (PTJ) di bawah satu sijil. Dan beberapa bulan lepas, UKM berjaya mencapai kedudukan ke-184 universiti teratas dunia, menurut Quacquarelli Symonds (QS) World University Rankings bagi tahun 2018. Ia merupakan satu peningkatan berbanding kedudukan ke-230 pada tahun 2017. Menerusi ranking yang dikeluarkan QS juga, UKM turut membanggakan negara dengan pencapaian tangga ke-12 di dunia untuk penarafan universiti terbaik di bawah usia 50 tahun.

Senarai alumni terkenal UKM

1. Datuk Haji Mohd Rashid Hasnon – Ahli Parlimen Batu Pahat dan Timbalan Speaker Dewan Rakyat.

2. Dr Sheikh Muszaphar Shukor – Angkasawan pertama negara.

3. Syed Hussein Alatas – Ahli akademik dan pengasas Parti GERAKAN.

4. Anthony Loke Siew Foke – Ahli Parlimen Seremban dan Menteri Pengangkutan.

5. Datuk Liow Tiong Lai – Bekas Presiden Persatuan Cina Se-Malaysia (MCA) dan bekas Menteri Pengangkutan.

6. Tan Sri Dr Jemilah Mahmood – Pengasas MERCY Malaysia dan Ketua Cawangan Respon Kemanusiaan, Tabung Populasi PBB di New York.

7. Datuk Seri Anwar Ibrahim – Ahli Parlimen Port Dickson dan bekas Timbalan Perdana Menteri.

8. Anwar Fazal – Aktivis masyarakat sivil dan digelar Bapa Pergerakan NGO Malaysia.

9. Prof Datuk Dr Muhaya Mohamad – Pakar mata dan motivasi serta pernah mendapat anugerah Tokoh Maulidur Rasul Peringkat Kebangsaan dan Negeri Selangor pada tahun 2015.

10. Tan Sri Ahmad Zaki Ansore Mohd Yusof – Ketua Pengarah Unit Penyelarasan Perlaksanaan Jabatan Perdana Menteri.

11. Dr Ahmad Samsuri Mokhtar – Menteri Besar Terengganu dan Adun Rhu Rendang.

12. Datuk Wira Razali Ibrahim – Bekas Ahli Parlimen Muar dan bekas Timbalan Menteri di Jabatan Perdana Menteri.

13. Tan Sri Fuzi Harun – Ketua Polis Negara.

14. Haji Ahmad Zakie Ahmad Shariff – Ketua Pegawai Eksekutif Perbadanan Menteri Besar Kelantan.

15. Tan Sri Hj. Mohamad Morshidi Abdul Ghani – Setiausaha Kerajaan Negeri Sarawak.

16. Datuk Seri Wong Chun Wai – Pengarah Eksekutif Kumpulan Media The Star.

17. Prof. Emeritus Datuk Dr. Ibrahim Komo – Mantan Naib Canselor Universiti Malaysia Terengganu.

18. Datuk Ahmad Maslan – Ahli Parlimen Pontian dan bekas Timbalan Menteri Perdagangan Antarabangsa dan Industri.

19. Tan Sri Alimuddin Mohd Dom – Pro Cancelor Universiti Pendidikan Sultan Idris

20. Datuk Jilid Kuminding – Duta Malaysia ke Jordan.

SUMBER
1. Mohd Dom, Alimuddin. (2015). Utusan Malaysia. Selepas 45 tahun UKM tetap unggul. http://www.utusan.com.my/rencana/utama/selepas-45-tahun-ukm-tetap-unggul-1.161720

2. Mohamed, Azmy. (2004). Utusan Malaysia. UKM dulu dan kini.
http://ww2.utusan.com.my/utusan/special.asp?pr=UKM35tahun&pg=ukm_02.htm

3. Abdul Muhid, Norizan. (2013). Utusan Malaysia. Pencapaian UKM.
http://ww1.utusan.com.my/utusan/Kampus/20130311/ka_01/Pencapaian-UKM

4. Kosmo. (2018). UKM universiti bawah 50 tahun terbaik negara. http://www.kosmo.com.my/terkini/ukm-universiti-bawah-50-tahun-terbaik-negara-1.694481

5. Sinar Harian. (2016). Universiti awam perlu tingkat dana tabung wakaf. http://www.sinarharian.com.my/nasional/universiti-awam-perlu-tingkat-dana-tabung-wakaf-1.575448

6. A Hamid, Siti Salmiah dan Fiona, Julia. (2018). Berita Harian. UKM capai ranking 184 teratas dunia. https://www.bharian.com.my/berita/pendidikan/2018/06/435552/ukm-capai-ranking-184-teratas-dunia

7. Universiti Kebangsaan Malaysia. Sejarah. http://www.ukm.my/transformasi/?page_id=14

8. Universiti Kebangsaan Malaysia. Sepintas Lalu. http://www.ukm.my/portal/sepintas-lalu/


Saddam Dah Jatuh, Iraq Belum Bangun!

Oh Saddam!
Rejim yang direjam.
Diguling kerana mencengkam kejam.
Namun, hingga kini Iraq masih terpejam.

Dahulunya, umat Islam berteduh dibawah payung kekhilafahan. Namun, setelah payung empayar Islam ini dirobek-robek, maka setiap bangsa membawa diri mengikut haluan sendiri. Berpencar berpecah. Masing-masing ditadbir oleh para Raja Monarki. Raja Mesir, Raja Libya, Raja Iraq dan sebagainya.

Tetapi, umat Islam terus rakus. Masih tidak bersyukur. Masih tidak puas hati. Ingin menolak kuasa Raja-Raja. Kuasa Rakyat, laungan demokrasi menjadi pilihan. Tak mengapalah, Rakyat Memilih….

Ketika itu muncul gerakan Revolusi Arab yg disebut sebagai Pan-Arabism. Orang Arab menghapuskan monarki dengan semangat Nasionalis. Semangat ini ditiup kuat oleh Gemal Abdel Nasir di Mesir. Semangat ini jugalah yg berjaya menghalau penjajah barat di dunia Arab.

Begitu juga di Iraq. Setelah King Faisal II of Iraq terguling, pemimpin rakyat ketika itu Abdul Karim Qasim dari Parti Baath bertindak untuk tidak mahu bersama Gemal Abdel Nasir bagi membentuk Republik Arab Bersatu. Republik Arab Bersatu hanya memperlihatkan gabungan Mesir dan Syria tanpa Iraq.

Ramai ahli parti Baath tidak puas hati dengan tindakan Karim Qasim sehingga kedudukan beliau goyah. Oleh itu, Karim Qasim bersatu dengan Parti Komunis Iraq bg mengimbangi pengaruh. Hal ini amat dikesali oleh ahli parti Baath lalu mereka merancang untuk membunuh ketua parti mereka. Tokoh yg menjadi watak utama dalam misi pembunuhan ini tidak lain tidak bukan adalah SADDAM HUSSEIN!

Namun, misi ini tidak berjaya dan ramai pengikut Saddam Hussein lari berlindung di Syria iaitu sebuah “Rumah Yang Selamat” bagi penganut ideologi Parti Baath yg bernuansakan Nasionalis-Sosialis. Mereka yg tak sempat melarikan diri dihukum mati oleh Kerajaan Iraq ketika itu. Saddam Hussein pula berhijrah ke Mesir dari Syria bagi menyambung pelajaran.

Ketika Saddam Hussein di Mesir, sampailah khabar bahawa Karim Qasim telah digukingkan dari Kerusi Pemerintahan Iraq dan diganti oleh Abdul Salam Arif. Abdul Salam menangkap pemimpin Parti Baath Iraq yg bersekongkol dgn Komunis pada ketika itu. Ketika pemerintahan Abdul Salam, Saddam Hussein pulang ke Iraq. Tidak lama kemudian, Saddam Hussein dipenjarakan.

Tidak lama setelah itu pula, Saddam Hussein berjaya keluar dari penjara dan diangkat oleh Ahmed Hassan Bakr, Pemimpin Parti Baath ke suatu jawatan yang strategik bagi menguatkan parti itu. Saddam Hussein dan Hassan Bakr berjaya menggulingkan Abdul Rahman Arif yg mengetuai kerajaan Iraq pada ketika itu setelah menggantikan saudaranya Abdul Salam Arif.

Oleh itu, Hassan Bakr menjadi pemimpin Iraq dan Saddam Hussein menjadi timbalannya. Mereka berdua juga menguasai pentadbiran ketenteraan. Saddam Hussein menggunakan kesempatan di jawatan ini untuk meningkatkan pengaruhnya sehingga pengaruh Hassan Bakr tenggelam.

Saddam Hussein cuba mengimbangkan demografi Iraq yang pelbagai itu agar kerajaan menjadi stabil. Iraq ketika itu memiliki warganegara pelbagai latar belakang. Pelbagai etnik, agama, sosial, jurang ekonomi, sunni-syiah, Arab-Kurdish dan lain-lain.

Kedudukan Saddam Hussein semakin selesa apabila beliau menguasai telaga minyak Iraq. Dengan kelebihan ini, Saddam Hussein berjaya membawa pemodenan kepada Iraq. Kadar buta huruf turun dengan pendidikan percuma. Bantuan Rakyat Seluruh Iraq juga diperkenalkan. Keluarga tentera mendapat manfaat, kos perubatan dipermudahkan, subsidi kepada petani diberikan. Iraq menjadi negara moden dan sihat di Timur Tengah pada ketika itu sehingga UNESCO memberi anugerah kepada Saddam Hussein atas sumbangannya. Ekonomi Iraq berkembang pesat, infrastruktur bertambah baik. Jalan raya, perindustrian dan pertanian menjadi subur.

Ketika itu, Anwar Sadat menjatuhkan Gemal Abdul Nasir di Mesir. Anwar Sadat menjadi pemimpin Mesir dan mengiktiraf Israel. Hal ini membuatkan Saddam Hussein menjadi marah lalu beliau membuat kempen sehingga menjadikan dirinya sebagai Penyelamat Bangsa Arab. Saddam Hussein membuat perjanjian sekutu bersama Soviet Union hingga meyebabkan USA menjadi marah. USA membiayai pemberontakan bangsa Kurdish bagi melawan kerajaan Iraq. Namun gerakan Kurdish ini gagal menjatuhkan kerajaan Iraq yang stabil ini.

Pemimpin Iraq, Hassan Bakr ketika itu bertindak untuk bersatu dengan Syria sebagai sebuah kerajaan dimana Hassan Bakr akan menjadi ketuanya dan Hafez Assad (bapa Basyar Assad) menjadi timbalan. Sememangnya, Iraq dan Syria berkongsi ideologi Baathism yang sama. Hal ini membuatkan impian Saddam Hussein untuk menjadi pemimpin nombor 1 di Iraq gelap. Oleh itu, Saddam Hussein memaksa Hassan Bakr meletak jawatan. Maka, berjayalah Saddam Hussein naik menjadi “Iraq Official 1”. Ahli parti Baath yang tidak bersetuju dituduh pengkhianat dan dijatuhkan hukuman bunuh. Ratusan pemimpin tertinggi Baath dihukum mati.

Ketika Saddam Hussein mula memegang kuasa di Iraq, jiran mereka iaitu Iran sedang menghadapi Revolusi Islam Iran pimpinan Ayatullah Ruhollah Khomeini. Semangat kesyiahan di Iran turut tempias kepada Syiah di Iraq yang dipimpin Saddam Hussein secara sekular. Iraq juga seperti Iran iaitu majoriti Syiah. Namun, Saddam Hussein mengenepikan orang syiah dalam barisan kabinetnya. Bagi memadam pengaruh ini, berlakulah perang Iraq-Iran dimana Iraq yg dibantu USA masuk menyerang Iran.

Sesudah tamat perang Iraq-Iran, Iraq mahu pulihkan keadaan ekonominya dengan memaksa jiran-jiran Arab membantu mereka. Namun, Kuwait sebuah negara kecil yang kaya enggan tunduk kepada Iraq. Oleh itu, sekali lagi Saddam Hussein bergelumang dengan perang. Iraq masuk menjarah Kuwait dalam Perang Teluk (Gulf War)!

Tindakan Iraq ini dimarahi sekutu mereka iaitu USA. Hubungan Iraq-USA menjadi keruh dengan perkara ini dan ditambah lagi dengan sikap USA yg sentiasa memihak kepada Israel dalam konflik Israel-Palestin. USA minta kepada rakyat Iraq agar jatuhkan Saddam Hussein. Namun tiada siapa berani menyahut seruan USA itu. Turki takut nak kacau Iraq, Iran juga takut. Begitu juga Arab Saudi. Ini membuatkan kedudukan Saddam Hussein tidak berganjak dan menjadi mesej kepada USA bahawa “You cant touch me”. Saddam Hussein semakin kuat menyuarakan prinsip Anti-Baratnya. Dalam diam, USA menjadi berang dan berdendam.

Bagi menguatkan pengaruhnya, Saddam Hussein yang selama ini memimpin dengan corak sekular mengubah wataknya menjadi seorang Muslim-Sunni yang warak. Watak ini amat disukai oleh rakyat sehingga beliau mendapat sokongan hampir 100% setiap kali pilihanraya.

Dalam diam, CIA buat kerja. Segala NGO hak asasi manusia menuduh Saddam Hussein seorang diktator yang banyak mengorbankan nyawa. Saddam Hussein digelar “Butcher of Baghdad”. USA juga menuduh Iraq mempunyai kaitan dengan gerakan pengganas al-Qaeda yg mana dahulunya al-Qaeda ini adalah tentera ternakan USA di Afghanistan bagi menghapuskan pengaruh Rusia. USA yg dipimpin George W. Bush dan rakannya Tony Blair Perdana Menteri Britain berkempen bg jatuhkan Saddam Hussein.

Saddam Hussein dituduh mempunyai Senjata Pemusnah. Sentimen 11 September dimainkan. USA datang menjarah Iraq pada tahun 2003. Tentera Iraq menjadi lemah dan Saddam Hussein kehilangan penguasaannya terhadap Iraq. Saddam Hussein melarikan diri bersembunyi. Partinya dibubarkan dan menjadikan Iraq tanpa kerajaan. Tentera USA bermaharajalela dijalanan. Membuat tembakan rambang seperti kita bermain game di CyberCafe. Patung Saddam Hussein ditumbangkan oleh rakyat. Ahli keluarganya ada yang dibunuh. USA melancarkan operasi mencari Saddam Hussein dan akhirnya berjaya jumpa dibawah tanah. Saddam Hussein dilabel sebagai VIC (Very Important Criminal), penjenayah paling dikehendaki.

Tahun berikutnya, Saddam Hussein disabitkan kesalahan membunuh. Kemudian dijatuhkan hukuman gantung sampai mati. Hukuman tersebut dijatuhkan tepat pada pagi 10 Zulhijjah. Seluruh dunia Islam bertakbir menyambut Hari Raya Qurban dan dalam masa sama di Iraq, Saddam Hussein terkorban di tali gantung. Saddam Hussein kelihatan tenang ketika di tali gantung. Sang algojo mengejek-ejek beliau. Beliau bersyahadah namun belum sempat menghabiskan syahadahnya, “pangggg” lantai terbuka dan lehernya dijerut! Setelah disahkan meninggal, berita ini disampaikan kepada pemimpin USA dan UK. “This is Democracy victory”. Ini kemenangan Demokrasi!

Namun, sehingga kini, tiada sebarang bukti senjata pemusnah ditemui. USA kononnya penuang demokrasi yg menjanjikan kestabilan Iraq pasca Saddam kembali ke negara mereka setelah mereka menghisap petroleum Iraq dan mengambil jongkong-jongkong emas Iraq. Iraq ditinggalkan dalam keadaan huru-hara. Padang jarak padang terkukur. Gerakan pengganas seperti al-Qaeda, ISIS menguasai sebahagian Iraq. Iraq tetap dalam keadaan tidak aman. Ketika ini, seluruh rakyat Iraq yang menjatuhkan Saddam berasa sedih dan menyesal. Pemuda-pemuda yg meruntuhkan patung Saddam ingin berusaha menegakkannya semula.

“SADDAM DAH JATUH, IRAQ BELUM BANGUN!


Tapak Mangsa Ritual Korban Terbesar Ditemui Peru

“Di mana sahaja anda lakukan penggalian, r4ngka seorang lagi
kanak-kanak pasti akan ditemukan,” ujar ketua arkeologis yang menjalankan
kerja-kerja ekskavasi di tapak berkenaan.

Di padang pasir yang terletak di pesisiran utara Lima, Peru,
para arkeologis menemukan tulang-belulang milik seramai 227 orang kanak-kanak
yang dipercayai mati dib*nuh dan dikebumikan pada ratusan tahun dahulu dalam
sebuah upacara ritual k0rban secara besar-besaran. Menurut pasukan penyelidik
yang melakukan ekskavasi di tapak berkenaan selama lebih dari setahun, penemuan
ini diperkirakan sebagai tapak pengebumian tunggal bagi kanak-kanak yang paling
besar di dunia. Angka yang ditemukan setakat ini juga berkemungkinan hanyalah
jumlah minima.

“Di mana sahaja anda lakukan penggalian, r4ngka seorang lagi
kanak-kanak pasti akan ditemukan,” ketua pasukan arkeologis yang bekerja di
tapak berkenaan, Feren Castillo memaklumkan kepada media AFP pada Rabu (28
Ogos).

J4sad-j4sad yang dianggarkan dikebumikan sekitar 600 hingga
800 tahun dahulu, ditemui dalam keadaan menghadap ke laut di bandar Huancaco,
Peru moden. Pada masa dahulu, tempat ini pernah menjadi pelabuhan kegemaran
masyarakat Chimu, satu kelompok masyarakat yang hidup sekitar tahun 900M di
sepanjang pantai utara Peru sehingga mereka ditakluk oleh Empayar Inca sekitar
tahun 1475.

Menurut Castillo, kanak-kanak yang dikebumikan di sini
dipercayai telah dit!kam seorang demi seorang di bahagian dada. Kemudian, j4sad
mereka dilonggokkan di dalam sebuah lubang k*bur yang besar. Kanak-kanak di
tapak Huanchaco ini dianggarkan terk0rban pada usia antara 4 hingga 14 tahun.
Malahan, beberapa j4sad masih memiliki kesan kulit dan rambut.

Mempertimbangkan lokasi tapak pengebumian ini dan hakikat
bahawa j4sad-j4sad tersebut dikatakan telah dikebumi semasa cuaca lembab,
Castillo menyimpulkan bahawa kanak-kanak tersebut berkemungkinan telah dib*nuh
sebagai mangsa k0rban yang dipersembahkan kepada dewa-dewa yang mengawal fenomena
El Nino – suatu kitaran cuaca semi-tahunan yang berupaya mengakibatkan
berlakunya ribut taufan di Amerika Selatan.

Upacara k0rban manusia yang dipersembahkan atas faktor yang
sama (faktor cuaca) berkemungkinan juga pernah berlaku di tapak pengebumian Chimu,
Huachaquito yang terletak berhampiran. Tapak yang ditemukan pada tahun 2018 itu
dikatakan menempatkan j4sad milik seramai 140 orang kanak-kanak yang
dianggarkan dib*nuh pada usia antara 5 hingga 14 tahun. J4sad-j4sad yang
ditemukan di tapak ini berada dalam keadaan dada terbelah, dan bagi sebilangan j4sad,
hati mereka telah dibuang. Di tapak pengebumian itu juga dijumpai j4sad 200
ekor llama.

Pada waktu itu (tahun lepas), tapak berkenaan dianggap sebagai tapak pengebumian kanak-kanak yang paling besar di dunia, sebelum penemuan terbaharu ini mengambil tempat tersebut.DIOLAH DAN DITERJEMAHKAN DARI:Brandon Specktor. (31 Ogos 2019). At Leats 227 Slaughtered Children Found at World’s Largest Child Sacrifice Site in Peru. Live Science.https://www.livescience.com/worlds-largest-child-burial-site-chimu-peru.html


Lelaki Ini Disaman Kerana Tawarkan Harga Murah Untuk Baiki Iphone

Tahukah anda bahawasanya seorang lelaki ini telah disaman kerana berikan harga yang murah dalam membaiki Iphone. Malahan harga yang diberikan itu juga hampir memberi ancaman kepada syarikat Apple.

Memperkenalkan Henrik Huseby iaitu seorang pemilik perniagaan kecil di Norway yang bertanggungjawab akan kegiatan ini.

Henrik dikatakan menggunakan produk refurbished dalam membaiki Iphone terutama melibatkan skrin LCD. Walau bagaimanapun, pihak Apple mendakwa, produk yang digunakan oleh Henrik adalah palsu.

Bagi menyelesaikan masalah ini, Henrik telah membawa kes tersebut ke mahkamah dan bertekad untuk melawan Apple secara undang-undang. Henrik sedar jika dia kalah, ianya akan menyebabkan banyak perbelanjaan dan kerugian yang perlu ditanggung.

Pada awalnya kelihatan seperti ada sinar dihujung terowong tetapi apabila Mahkamah Daerah Olso memutuskan pada 2018 bahawasanya Henrik tidak melanggar tanda dagangan Apple.

Namun begitu pada tahun 2019, Mahkamah Rayuan membuat keputusan bahawa skrin yang diimport adalah salinan haram. Hal ini telah menyebabkan kes tersebut sekali lagi dibawa ke Mahkamah Agung.

Henrik sanggup membawa kes ini ke Mahkamah Agung berikutan begitu ramai yang sudah mati ditelan oleh Apple. Malahan dia juga mendapat sumbangan daripada €10,000 daripada penyokongnya yang datang daripada seluruh pelusuk Norway, Eropah dan dunia.

Para hakim Norway dikatakan membuat keputusan semata-mata melalui pelanggaran hak cipta berdasarkan aspek teknikal yang langsung tidak akan diambil peduli oleh pengguna.

Skrin refurbished tersebut dikeluarkan oleh syarikat China yang dikatakan menggunakan bahan buangan daripada skrin asli Iphone dan gantikan kaca baru di atasnya. Kebiasaanya, alat ganti Iphone diperbuat menggunakan bahagian asli, guna pakai dan kacanya dibuat oleh pihak ketiga.

Henrik mendakwa bahawasanya Apple menggunakan tindakan undang-undang harta intelek untuk meletakkan logo dan kod QR bagi mengelakkannya ditiru terutama oleh syarikat daripada China.

Walau bagaimanapun, syarikat-syarikat di China tetap menghasilkan produk tersebut dengan mengubai suai alat ganti sedia ada. Pihak Apple telah meminta kepada kastam di negara-negara lain agar bertindak jika ada barangan import berisi alat ganti Iphone.

Situasi ini terjadi mungkin berpunca daripada Apple yang tidak membenarkan alat gantinya diedarkan kepada penjual bukan rasmi.

Oleh sebab itu, mereka terpaksa mengambil keputusan untuk membeli alat ganti berkualiti rendah ataupun refurbished bagi menampung permintaan yang tinggi.

Jadi, bagaimanakah mahu menyelesaikan masalah itu memandangkan Iphone semakin menjadi pilihan penggunakan untuk dipakai. Walaupun terdapat begitu banyak jenama telefon bimbit cuba menghasilkan produk yang berkualiti, Iphone tetap jua menjadi pilihan.

Persoalannya jika alat ganti tidak dijual dengan murah, bagaimanakah sang marhaen mahu membaiki telefpn bimbit? Ya betul ianya kelihatan salah jika gunakan barangan tidak asli dan Apple harus bertindak bagi mengekang kegiatan itu. Apa pendapat anda? boleh berikan komen di ruangan komen nanti.

Artikel ini boleh juga dibaca di laman portal ekonomi dan kewangan kami, The Outlook Asia.


Kisah Si Cantik Mary Bevan Yang Tiba-Tiba Jadi Hodoh

Tubuh badan yang sihat tiba-tiba boleh jatuh sakit secara sekelip mata. Kadangkala punca jatuh sakit ini adalah disebabkan warisan genetik. Tetapi ada masanya, faktor genetik ini tidak diwarisi pun – tiba-tiba bermutasi sampai menjejaskan kesihatan tubuh. Ambil contoh Mary Ann Webster, seorang jururawat cantik rupawan yang pernah berkhidmat di kota London.

Mary dilahirkan pada 20 Disember 1874 dan barangkali beliau sendiri tidak sangka dirinya akan dikenang sampai bila-bila. Laluan hidup Mary sememangnya bersifat pahit manis. Beliau diberkati dengan seorang suami sangat baik bernama Thomas Bevan.

Perkahwinan mereka berlangsung pada tahun 1902, ketika beliau berusia 28 tahun. Tiada angin tiada ribut, Mary tiba-tiba tersungkur.

Kerana empat tahun kemudian, kepalanya selalu sakit dengan daya penglihatan bertambah lemah saban bulan. Tidak cukup dengan itu, wajahnya mula bertukar dan memanjang tanpa sebarang penjelasan.

Dari segi saintifik, Mary mengharungi mutasi genetik yang menghasilkan hormon tumbesaran tanpa kawalan. Hormon ini membanjiri tubuh disebabkan barah yang mencemarkan kelenjar pituitari pada bahagian otak (Kasper, et al., 2015).

Umumnya, kelenjar pituitari dipanggil “kelenjar utama” kerana ia mengawal aktiviti semua kelenjar penghasil hormon. Jadi kalau kelenjar ini terjejas, maka kesannya mesti berantaian. Dalam bahasa perubatan pula, Mary sebenarnya menghidapi gangguan akromegali. Proses tumbesaran seorang manusia terhenti sebaik sahaja melangkau masuk dalam peringkat dewasa.

Selepas garisan ini, manusia hanya akan melalui proses penuaan sampai mati. Garisan antara remaja dan dewasa ini dipanggil “growth plate”. Selepas “growth plate” ditutup, maka manusia takkan membesar. Masalah sekarang Mary sedang membesar selepas “growth plate” ditutup. Ibaratkan membesar selepas masuk peringkat dewasa sambil menjadi tua.

Mimpi Semakin Ngeri

Tidak pasti jika orang ramai berkata Mary disantau. Zaman itu penduduk England semestinya percaya pada benda-benda halus.Akromegali berterusan sampai Mary kehilangan wajah asalnya. Meskipun hilang, suaminya masih bersama… hingga tahun 1914, apabila Thomas meninggal dunia.

Maka tinggallah Mary jadi ibu tunggal pada empat orang anak.

Beliau perlu bekerja untuk mencari duit… tetapi tiada siapa sudi kerana wajahnya.Semakin lama, keluarga Bevan dihimpit kemiskinan… sampailah satu hari Mary terbaca iklan “Perlu wanita paling hodoh. Asalkan wajah tidak hancur.”

Iklan tersebut adalah untuk kerja sarkas dimiliki Claude Bartram. Agak dahsyat juga kerana Bartram sedang cari seorang wanita “paling hodoh” tetapi “jangan terlalu hodoh”.

Bartram telah menolak ramai pemohon “paling hodoh” kerana terlalu hodoh. Tetapi dapat saja gambar dihantar Mary, beliau terduduk kerana berkata, “raut muka berjenis orang besar (giant), dengan rahang maskulin berwajah kemas, kuat dan gagah.”

Entah apa mangkuk hayun Bartram ini merepek. Tetapi beliau menawarkan kerja berkontrak setahun dengan gaji bulanan sebanyak £40 (£4,911 nilai sekarang). Ini sekadar gaji bersih. Belum lagi wang jualan poskad.

Kejayaan Luar Jangka

Sedih juga kalau fikir balik betapa terdesaknya Mary. Demi anak, Mary sanggup jadi “wanita paling hodoh di dunia”. Tetapi persembahan sarkasnya sangat berjaya sampai Mary boleh kumpul wang sangat banyak. Beliau akhirnya meninggalkan England pada tahun 1920 dan berhijrah terus ke Amerika Syarikat.

Penonton Madison Square Garden buat macam-macam padanya, masih dengan naratif wajah buruk (Adams & Keene, 2012). Kata-kata mereka tajam menghiris. Sengaja mereka aibkan Mary.

Tetapi semuanya demi hiburan sarkas yang membolehkan Mary kumpul AS$650,000 (nilai sekarang) dalam masa dua tahun sahaja. Walaupun kaya, beliau masih dikenang sebagai seseorang yang berbudi bahasa (Alingham, 2010).

Pengalaman dalam industri sarkas barangkali memberi kesan psikologi. Kerana Mary mula mengalami masalah mabuk. Beliau meninggal dunia pada usia 59 tahun. Dan jasadnya dibawa pulang untuk pengebumian di tanah airnya England.

Kalau korang nak tahu lagi fakta-fakta pasal manusia, jemput baca buku GENESIS II. Buku ini memperluas segala perkara – asal-usul dan potensi – tentang manusia. Link: https://bit.ly/3e1Er20

RUJUKAN:

Adams, K., & Keene, M. (2012). Women of the American Circues, 1880-1940. McFarland. Halaman 22.

Alingham, P. (2010). Cheapjack: Being the True History of a Young Man’s Adventures as a Fortune-teller, Grafter, Knocker-worker, and Mounted Pitcher on the Market-places and Fairgrounds of a Modern But Still Romantic England. Golden Duck. Halaman 109.

Kasper, D., et al. (2015). Harrison’s Principles of Internal Medicine. McGraw Hill. Halaman 2269-2271.


Peristiwa Mat Kilau Buat Kemunculan Diri Pada 1969 Selepas Disangka Mati

Jika disebut nama Mat Kilau, secara spontannya kita akan mengenali tokoh tersebut sebagai salah seorang pahlawan Melayu yang kuat menentang penjajahan Inggeris di negeri Pahang pada akhir abad ke-19. Bersama ayahnya, Tok Gajah (Imam Rasu) dan pahlawan-pahlawan Pahang yang lain seperti Dato’ Bahaman dan Mat Kelubi, antara sebab utama mereka menentang penjajahan Inggeris di Pahang ialah campurtangan pihak Inggeris dalam pemerintahan negeri Pahang. Mat Kilau merupakan anak jati kelahiran Kampung Pulau Tawar di Jerantut, Pahang, yang didakwa dilahirkan sekitar tahun 1848.

Beliau bersama para pengikutnya telah beberapa kali berperang dengan tentera Inggeris dan tentera Siam di sekitar negeri Pahang, Terengganu dan Kelantan. Sekitar tahun 1895, beliau dilaporkan hilang dan didakwa telah terbunuh di sempadan Kelantan-Siam dalam laporan Pemangku Residen British di Pahang iaitu D. H. Wise. ‘Jenazah’ beliau telah ‘dikebumikan’ di Kampung Bunut Payung, Kota Bharu, Kelantan pada tahun 1895.

Walau bagaimanapun, pada 26 Disember 1969, negara digemparkan dengan kemunculan seorang lelaki tua yang mengumumkan bahawa dirinya adalah Mat Kilau di dalam sebuah masjid di Kampung Pulau Tawar, Jerantut, Pahang, selepas solat Jumaat. Lelaki tersebut dikenali oleh orang kampung dengan nama Mat Siam. Selain memakai nama Muhammad bin Ibrahim, beliau turut dikenali dengan gelaran Mat Dahan, Mat Dadu, Mat Teoh dan Din. Pengakuan tersebut tersebar dengan begitu cepat ke seluruh negara melalui berita di dada-dada akhbar dan mendapat perhatian ramai pihak termasuklah kerajaan persekutuan dan kerajaan negeri Pahang sendiri. Menteri Besar negeri Pahang ketika itu, Tan Sri Hj. Yahya bin Mohd. Seth bersama rombongan beliau melawat sendiri lelaki tersebut di rumahnya.

Berikutan isu tersebut, kerajaan Pahang telah membentuk Jawatankuasa Menyiasat Munchul-nya Mat Kilau pada awal bulan Januari 1970 yang dianggotai oleh enam orang anggota jawatankuasa dan diketuai oleh Dato’ Abdul Aziz Ahmad atas perkenan kebawah duli Sultan Pahang ketika itu. Beberapa hari selepas mesyuarat pertama jawatankuasa tersebut, tahap kesihatan Mat Kilau tiba-tiba merosot yang menyebabkan beliau tidak boleh bercakap dengan cara yang boleh difahami umum dan pergerakannya menjadi terbatas. Dikatakan perkara tersebut berlaku kerana Mat Kilau telah melanggar sumpah yang dibuat bersama-sama rakan seperjuangannya supaya tidak mendedahkan identiti dan kisah mereka kepada umum.

Jawatankuasa tersebut terpaksa menggunakan cara lain untuk menyiasat perkara tersebut iaitu dengan cara merujuk rekod-rekod kolonial dan akhbar serta kesaksian rakan-rakan seperjuangan Mat Kilau yang masih hidup ketika itu memandangkan keterbatasan bagi mereka untuk mendapatkan maklumat daripada mulut Mat Siam sendiri. Usaha tersebut turut mendapat kerjasama daripada pelbagai pihak seperti pihak Muzium Negara, Arkib Negara, Dewan Bahasa dan Pustaka, Kerajaan negeri Kelantan dan Terengganu serta beberapa orang sarjana dari Universiti Malaya seperti Prof. Mohd. Taib Osman (Jabatan Pengajian Alam Melayu), (Prof.) Khoo Kay Kim (Jabatan Sejarah) dan Prof. Tan Eng Siong (Jabatan Perubatan Ilmu Jiwa).

Pada mulanya, kebanyakan sarjana sejarawan tempatan meragui dakwaan Mat Siam tersebut seperti Cikgu Buyung Adil, Shaharom Husain, Prof. Syed Hussein Alatas dan (Prof.) Khoo Kay Kim sendiri kerana mereka masih belum diyakinkan dengan bukti-bukti kukuh yang konkrit, walau bagaimanapun, mereka tidak menolak bulat-bulat dakwaan tersebut. Prof. Syed Hussein Alatas mencadangkan supaya individu tersebut dianugerahi darjah kebesaran Tan Sri jika penyiasatan jawatankuasa tersebut mengesahkan beliau adalah Mat Kilau memandang kepada jasanya yang besar dalam memperjuangkan kebebasan tanah air.

Jadi, bagaimanakah laporan-laporan pegawai kolonial dan akhbar-akhbar pada tahun 1895 yang melaporkan bahawa Mat Kilau telah terbunuh dan telah dikebumikan di Bunut Payung, Kelantan? Dalam laporan jawatankuasa tersebut mencatatkan bahawa Mat Siam pernah bercerita kepada ahli keluarganya yang terdekat bahawa sememangnya beliau telah ditangkap dan dipukul oleh tentera Siam sehingga pengsan, tetapi beliau tidak mati. ‘Mayatnya’ kemudiannya diserahkan kepada Sultan Kelantan ketika itu untuk urusan pengebumiannya. Walau bagaimanapun, Sultan Kelantan tersebut mendapati yang Mat Kilau belum lagi mati setelah Mat Kilau sedar daripada pengsannya. Oleh kerana itu, baginda telah berpakat dengan orang-orang istana supaya menukarkan ‘jenazah’ Mat Kilau dengan batang pisang yang telah dikafankan dan membebaskan Mat Kilau setelah menasihati beliau supaya terus hidup dalam penyamaran.

Sejak itu, Mat Kilau berpindah randah di sekitar negeri Pahang, Kelantan dan Terengganu untuk menyembunyikan identiti sebenarnya kerana bimbang diburu tentera Inggeris. Beliau menggunakan pelbagai nama samaran. Rumah terakhirnya di Batu Lima, Jalan Gambang, Kuantan, Pahang. Ketika membuat kad pengenalan pada tahun 1948, beliau mendaftarkan dirinya sebagai Muhammad bin Ibrahim dengan nombor kad pengenalan 2044778. Teh Ibrahim adalah salah seorang adiknya yang juga berjuang bersama-samanya. Tidak diketahui secara jelas mengapa beliau menggunakan nama samaran yang berbinkan adik lelakinya.

Sepanjang lebih 70 tahun beliau menyamar, beliau membuat beberapa pekerjaan dan cuma saudara terdekat, beberapa orang kenalan rapat dan anak-anak didik silatnya sahaja yang mengetahui identiti sebenarnya. Beliau pernah bekerja sebagai pengutip getah taban, buruh jabatan ukur, pengusaha kebun getah selain mengajar silat. Beliau telah menyuruh anak-anak murid silatnya bersumpah bahawa mereka tidak akan mendedahkan identiti sebenarnya sehinggalah kubur beliau dikambus nanti (mati).

Pada bulan Disember 1969, setelah beliau didesak berkali-kali oleh cucunya, Abu Bakar bin Hassan dan ahli keluarga terdekat yang mengenali identiti sebenarnya, maka Mat Siam pun bersetuju untuk mendedahkan identitinya kepada kaum keluarganya yang lain termasuklah kepada anak-anak kandungnya sendiri.

Pada 26 Disember 1969, setelah selesai bacaan doa selepas solat Jumaat yang dibaca oleh imam, Mat Siam ke mimbar Masjid Pulau Tawar, membaca Surah al-Fatihah, kemudian membaca Surah al-Baqarah ayat 1-5, seterusnya mengisytiharkan dirinya secara terbuka kepada umum bahawa beliau adalah Mat Kilau. Beliau membuat keputusan untuk mengisytiharkannya di kampung kelahirannya sendiri.

Berita tersebut tersebar luas dengan begitu cepat ke seluruh negara melalui dada-dada akhbar. Jawatankuasa dibentuk untuk mengesahkan dakwaan tersebut. Kaum keluarga, rakan-rakan seperjuangan Mat Kilau yang masih hidup dan orang-orang tua kampung yang berumur lebih 90 tahun disoal siasat untuk menilai kesaksian mereka. Anggota keluarga Mat Kilau mengesahkan identitinya melalui pengecaman tanda-tanda lahir dan tanda-tanda peluru pada badan sebagaimana yang diceritakan kepada mereka dahulu. Begitu juga ramai golongan tua yang pernah melihat Mat Kilau sebelum ‘kematiannya’ turut mengesahkan identitinya.

Berita tersebut juga menarik perhatian beberapa orang menteri seperti (Tun) Abdul Ghaffar Baba, Menteri Pembangunan Negara dan Luar Bandar ketika itu yang datang sendiri ke rumah Mat Kilau di Kuantan dan beramah mesra dengannya.

Tiga bukti paling kuat ialah pengesahan daripada tiga orang rakan seperjuangan Mat Kilau yang pernah ikut berjuang bersamanya dahulu yang masih hidup. Mereka ialah Mat Saman bin Sulaiman atau nama samarannya Mat Kelantan dari Kelantan yang dilaporkan berusia 152 tahun, Raja Ibrahim bin Tan Kechik atau gelarannya Pak Yim yang juga dari Kelantan yang dilaporkan berusia 120 tahun dan Mek Munah binti Salleh dari Terengganu yang dilaporkan berusia 97 tahun.

Mereka berempat telah dipertemukan di Dewan Pusat Latihan Pertanian di Kuantan, Pahang, dengan diusung oleh saudara mara kerana ketiga-tiga mereka telah uzur. Dalam pertemuan tersebut, mereka berempat saling mengenali dan menangisi antara satu sama lain kerana mereka terlalu gembira dapat dipertemukan dengan sahabat-sahabat seperjuangan yang telah terpisah selama tiga suku abad. Peristiwa bersejarah tersebut turut disaksikan lebih 600 orang (laporan lain tidak lebih daripada 1,000 orang) ramai yang berhimpun di dewan tersebut.

Tepat jam 10:30 pagi, hari Khamis, 6 Ogos 1970, Tan Sri Hj. Yahya, Menteri Besar Pahang ketika itu mengisytiharkan bahawa Mat Siam adalah Mat Kilau, pahlawan Melayu Pahang yang menentang Inggeris pada akhir abad ke-19 berdasarkan laporan Jawatankuasa Menyiasat Munchul-nya Mat Kilau yang telah menjalankan penyiasatan teliti selama tujuh bulan. Sebanyak 20 kali mesyuarat diadakan sepanjang penyiasatan tersebut. Laporan tersebut juga menyatakan umur sebenar Mat Kilau ketika itu bukanlah 122 tahun seperti yang didakwa (lahir tahun 1848), tetapi sekitar 106 atau 107 tahun (lahir sekitar tahun 1866 atau 1867) kerana ayah Mat Kilau iaitu Tok Gajah (Imam Rasu) hanya berkahwin dengan Teh Mahada iaitu ibu Mat Kilau selepas Perang Saudara Pahang pada tahun 1863.

Malangnya sepuluh hari selepas pengisytiharaan tersebut iaitu pada 16 Ogos 1970, jam 6:45 pagi, Mat Kilau meninggal dunia dan dikebumikan di tanah air kelahirannya, Kampung Pulau Tawar, Jerantut kerana sakit tua. Amanat terakhirnya kepada kaum keluarganya ialah “Jagalah nama baik bangsa dan negara.” Sultan Pahang yang ketika itu berada di Johor telah memerintahkan dua kaki payung kebesaran diraja warna bendera negeri hitam dan putih dipayungkan ke atas jenazah Mat Kilau. Seluruh negara turut bersedih atas pemergian tokoh pahlawan Melayu tersebut. Ribuan rakyat Malaysia menghadiri upacara pengebumian jenazah Mat Kilau. Tun Abdul Razak, Timbalan Perdana Menteri ketika itu turut mengirim ucapan takziah kepada keluarga Allahyarham.

Kerajaan Pahang dan kerajaan Persekutuan yang merancang untuk mengurniakan gelaran darjah kebesaran kepada beliau tidak sempat berbuat demikian. Begitu juga sebuah syarikat perkhidmatan haji yang pernah menawarkan khidmat pengurusan ibadat haji kepada Mat Kilau secara percuma, tidak dapat menunaikannya kerana Mat Kilau telahpun terlalu uzur ketika itu.

Menurut anak murid silat dan juga menantu Mat Kilau iaitu Abu Bakar Awang, beliau bersama-sama mertuanya itu pernah ke Padang Masjid Negeri di Kuantan untuk turut sama menyambut kemerdekaan negara peringkat negeri pada pagi 31 Ogos 1957. Oleh itu, Mat Kilau merupakan satu-satunya tokoh pahlawan Melayu abad ke-19 yang sempat hidup menyambut kemerdekaan negara, suatu cita-cita yang sering diimpikannya suatu ketika dahulu bersama-sama rakan-rakan seperjuangannya. Begitulah kehidupan seorang pejuang sejati yang tidak mengharapkan anugerah tetapi sentiasa mahu melihat tanah airnya bebas merdeka.

Menariknya, salah seorang cucu Mat Kilau iaitu Datuk Mazlan Jamaluddin, seorang bekas Penolong Penyiaran di stesen radio BBC di United Kingdom pernah bercerita bahawa sewaktu beliau berkhidmat di BBC ketika itu, seorang bekas pegawai kolonial Inggeris yang juga bekas Ketua Perisikan MI5 yang pernah berkhidmat di Tanah Melayu dahulu pernah memberitahunya, “Mazlan, your grandfather Mat Kilau is still alive.” Perbualan tersebut berlaku pada tahun 1963, enam tahun sebelum Mat Kilau mengisytiharkan identiti sebenarnya kepada umum. Ini menunjukkan kemungkinan pihak Inggeris mengetahui bahawa pahlawan Melayu Pahang tersebut masih hidup ketika itu.

Satu perkara yang dapat kita pelajari ialah betapa kuatnya pahlawan Melayu berpegang pada sumpah dan janji walaupun terpaksa merahsiakannya daripada pengetahuan isteri-isteri dan anak-anak kandung mereka sendiri. Walaupun selepas 13 tahun negara mencapai kemerdekaan, Mat Kilau tetap berpegang pada sumpahnya yang akhirnya terpaksa dilanggarnya setelah didesak bertalu-talu oleh cucu dan saudara mara terdekat yang mengenalinya.

Mereka berjuang dengan hati yang penuh ikhlas. Penulis ada membaca satu laporan akhbar ketika itu bahawa setelah Mat Kilau mengisytiharkan identiti sebenarnya kepada umum, ramai yang datang menziarahinya di rumah anaknya, Omar, dengan membawa pelbagai buah tangan dan ada juga yang memberi wang tetapi semua pemberian tersebut ditolak mentah-mentah oleh Mat Kilau, bahkan beliau sendiri mengoyak-ngoyakkan wang kertas tersebut.

Hargailah jasa pengorbanan para pejuang tanah air yang sanggup mempertaruhkan nyawa mereka sendiri kerana tidak sanggup melihat tanah air mereka dijajah oleh kuasa asing yang hanya mengeksploitasi kekayaan hasil bumi kita kemudiannya dibawa ke negara mereka untuk kepentingan mereka sendiri. Mereka dianggap sebagai penderhaka dan penjenayah oleh penjajah, tetapi mereka merupakan wira bagi anak watan. Kaji sejarah perjuangan mereka, pelihara warisan sejarah tinggalan mereka sebagai semangat motivasi, warisan negara dan pelajaran untuk generasi muda akan datang. Paling penting bagi mereka yang beragama Islam, doakan kesejahteraan mereka di alam barzakh sana.

Artikel ini ditulis berdasarkan keratan-keratan akhbar ketika itu dan Laporan Jawatankuasa Menyiasat Munchul-nya Mat Kilau 1970. Untuk mengetahui lebih lanjut, rujuk sumber-sumber tersebut.

Artikel ini ialah artikel ulangsiar yang pernah dinaikkan di portal ini pada tarikh 12 Okt 2017 .

RUJUKAN

Laporan Jawatankuasa Munchul-nya Mat Kilau 1970, Arkib Negara Malaysia Kuala Lumpur.

Berita Harian, 29 Disember 1969 – Ogos 1970, Arkib Singapura.

Dokumentari televisyen Majalah 3, “Mat Kilau Sumpah Bahadur.” Wartawan dan Penerbit Nurul Fariha Onn.

Tuan Sharifah Shahaini & Mohd. Shukri Ishak, rencana “Mat Kilau Turut Laung Merdeka Pada 31 Ogos 1957,” Bernama.com (Pertubuhan Berita Nasional Malaysia), 10 Januari 2007, jam 1835.


Engku Puteri Raja Hamidah: Permaisuri Melayu Berjiwa Srikandi

Tak ramai yang tahu siapakah Permaisuri Melayu ini, terutama di Malaysia. Namun sejarah beliau sangat berkait dengan Empayar Johor. Jika anda kenal Raja Ali Haji yang menulis Tuhfat Al Nafis, dan pernah membaca kitab tersebut maka anda pasti tahu siapakah sosok Raja Hamidah ini. Mungkin perjuangan beliau kurang terkenal kerana beliau tidak mengetuai angkatan perang dan tidak bertempur di medan perang seperti Srikandi Melayu yang lain di Aceh, Banjarmasin, Patani dan Jawa. Namun perjuangan beliau sebenarnya tidak kurang penting dan bermakna dalam lembaran sejarah ketamadunan empayar Melayu Johor Riau Lingga.

Raja Hamidah atau Engku Puteri lahir sekitar tahun 1774. Beliau merupakan anak perempuan pertama Raja Haji, Yang Dipertuan Muda Riau Lingga IV (1778-1874). Ibunya adalah dari Perak, puteri kepada Daeng Kamboja. Ketika dilahirkan, ayahnya, Raja Haji masih bestatus Kelana Putera Jaya, iaitu jawatan bakal Yang Dipertuan Muda. Tugasnya menjaga ceruk rantau, dan memerangi musuh. Sebagai puteri seorang Panglima, maka Raja Hamidah telah dibesarkan dalam tradisi istana, kebangsawanan dan tradisi perang.

Tetapi, Raja Haji juga sangat taat beragama, menghargai ulama. Beliau telah membawa banyak ulama, untuk mengajar ilmu agama mahupun ilmu lain di istana dan kepada para pembesar. Oleh itu, Engku Puteri Raja Hamidah dibesarkan dalam tradisi adat yang kuat, baik tradisi adat Melayu melalui Ibunya, mahupun adat Bugis dari pembesar keturunan Bugis. Beberapa sumber menyebutkan Raja Hamidah sebagai seorang perempuan yang elegan, anggun, berwibawa, cerdas dan bijaksana.

Peranan Engku Puteri dalam sejarah Empayar Johor dapat dilihat setelah beliau berkahwin dengan Sultan Mahmud III. Perkawinannya dengan Sultan Mahmud, adalah sebuah perkawinan politik. Ketika perkawinan itu terjadi, Sultan Mahmud sudah berumur 50 tahun, dan mempunyai tiga isteri. Yang pertama, Engku Puan, puteri Bendahara Pahang, seorang permaisuri gahara. Yang kedua, Encik Makoh, keturunan Bugis, dan yang ketiga Encik Manam, keturunan Melayu. Raja Hamidah sedar bahawa dengan perkawinan itu, dia mempunyai tiga tugas berat:

Pertama, ia adalah NIKAHUL SIASAH atau perkawinan politik untuk meredakan konflik politik antara suku Melayu dan suku Bugis, akibat perebutan kuasa Yang Dipertuan Muda Riau Lingga antara Tengku Muda Muhammad (Putera Temenggung Abdul Jamal) dengan Raja Ali (putera Daeng Kamboja). Konflik ini, berlangsung lebih dari 8 tahun (1795 -1803). Tengku Muda Muhammad berasa berhak sebagai Yang Dipertuan Muda, karena dialah yang ditugaskan dan diangkat oleh Sultan Mahmud sebagai Raja Muda. Setelah Belanda menang melawan Riau (1784), satu perjanjian di atas kapal perang Utrecht telah mensyaratkan bahwa jawatan Yang Dipertuan Muda tidak boleh diberikan kepada keturunan Bugis.

Raja Ali, berasa marah kerana jawatan itu hak keturunan Bugis dan sudah diikrar dalam Sumpah Setia Melayu-Bugis. Persengketaan politik ini agak unik dan jika ditelusuri sebenarnya bukan sengketa antara suku etnik Melayu dan Bugis tetapi adalah diantara kaum kerabat sendiri juga. Raja Ali adalah anak Daeng Kamboja, cucu Daeng Perani. Sementara Tengku Muda Muhamamad anak Raja Maimunah dan Raja Maimunah ini, adalah anak Daeng Perani. Jadi yang berkelahi dan berebut kuasa itu, adalah cucu-cucu Upu Daeng Perani. Satu mewakili dinasti Bugis, yang satu mewakili dinasti Melayu Johor. Tapi darah kedua pihak itu sudah bercampur baur.

Untuk meredakan konflik ini, maka diadakan satu persetiaan. Orang penting disebalik perdamaian ini adalah Raja Lumu, Sultan Selangor yang disebut Sultan Salahuddin, ayah saudara sepupu dua tokoh tersebut. Raja Lumu dalam sejarah Riau Lingga memang menjadi tokoh kuat pihak Bugis. Beliau tidak disenangi pihak pembesar Melayu, seperti Temenggung Johor, Bendahara Pahang, dan Tun Dalam Raja Terengganu. Kemudian dimenterailah satu perdamaian di Kuala Bulang pada September 1803.

Isi perdamaian tersebut ialah, Sultan Mahmud sebagai keturunan Melayu yang berkuasa akan mengahwini Raja Hamidah keturunan Bugis, bagi menghapuskan perseteruan Melayu dan Bugis. Jika lahir putera dari perkahwinan tersebut maka ditubuhnya akan mengalir darah Melayu dan Bugis dan akan menjadi keturunan Bugis-Melayu pertama di tahkta kerajaan Johor Riau Lingga. Sebelum ini semua Sultannya berdarah Melayu yang sangat kuat, kerana takhta Sultan memang menjadi hak orang-orang keturunan Melayu. Itulah beban politik yang diletakkan dibahu wanita yang berusia 29 tahun itu.

Sebagai puteri berdarah Bugis, pihak Pembesar Bugis, ingin Engku Puteri menjaga kepentingan Bugis. Baik dalam istana, mahupun kepentingan ekonomi. Oleh sebab perkahwinan Mahmud dan Engku Puteri kemudiannya tidak menghasilkan waris, maka pihak pembesar Bugis mahu campur tangan Raja Hamidah dalam menaikkan Tengku Husin anak tirinya, kerana darah bugisnya lebih besar, dia juga putera yang sulung. Bukan Tengku Abdurrahman, yang darah Melayunya lebih besar tetapi bukan putera dari permaisuri Melayu gahara.

Raja Hamidah mempunyai pengetahuan yang luas, kecerdasan, keteguhan, dan pemahaman luas tentang politik serta adat istiadat negeri. Beliau banyak belajar dari sepupunya Raja Ibrahim, Sultan Selangor, tentang pemerintahan, dan sering berkunjung ke Selangor, Melaka, dan negeri lain di Semenanjung. Sebenarnya menurut sejarawan beliau adalah Think Tank Sultan Mahmud. Beliau menjadi penasihat, dan pengawal adat istidat dan budaya kerajaan Melayu Johor Riau Lingga. Oleh sebab itulah agaknya, kemudian Sultan Mahmud, memberinya tugas sebagai pemegang Regalia Kerajaan. Barbara Watson Andaya menegaskan peranan besar Engku Puteri dalam Kerajaan Johor Riau, dan dipetik sebagai berkata:

“Engku Puteri mungkin telah ditewaskan dalam perbalahan demi takhta kerajaan Johor-Riau, tetapi pengaruh baginda dalam aspek hidup Riau kekal meluas. Misalnya, sebuah syair yang mendendangkan tentang perkahwinan anak seorang kapitan Riau Cina menceritakan penglibatan baginda dalam upacara ini, dan majlis perkahwinan tersebut diadakan dalam istananya sambil menuruti adat-adat bangsa Melayu.

Baginda menguasai beberapa pulau, serta perolehannya. Melalui pendapatan ini, baginda bangkit menjadi pemimpin utama dalam aktiviti-aktiviti kesusasteraan dan agama. Pendatang-pendatang asing turut berasa kagum akan penglibatan baginda. Ditulis pada 1843, seorang pemerhati Belanda menghuraikan ciri-ciri wanita Bugis yang tinggi nilai kebudayaannya apabila menyentuh tentang Engku Puteri.”

Seorang Pegawai Tentera British bernama Peter J. Begbie yang pernah bertemu dengan Engku Raja Hamidah dipetik sebagai berkata: ‘She was, a fine, intelligent old lady’. Menurut Begbie, ketegasan beliau terlihat semasa berlaku konflik takhta diantara Tengku Husin dengan Tengku Abdurrahman. Setelah Tengku Abdurrahman dilantik oleh Yam Tuan Muda Djaafar sebagai Sultan Riau Lingga, Engku Puteri dipetik oleh Begbie sebagai berkata:

‘Who elected Abdurrahman as sovereign of Johor? Was it my brother Raja Djaafar, or by what law of succession has it happened? It is owing to this act of injustice that the ancient empire of Johor is fast falling to decay’

Regalia Kerajaan adalah supremasi tertinggi bagi Raja-Raja Melayu. Sebuah negeri dan Raja tidak sah dan berdaulat jika pelantikannya tidak menggunakan Regalia. Sebab itu pemegang Regalia adalah penjaga adat istidat, dan tradisi Istana. Ia juga lambang maruah dan martabat kerajaan. Jika hilang atau rosaknya maruah kerajaan, maka hancur dan runtuhlah harga diri bangsa. Bagi kerajaan Melayu, sebuah negeri boleh ditaklukkan dan dikuasai tetapi Sultannya boleh membuka negeri baru. Selagi Regalia Kerajaan tidak dirampas, dan masih dipegang oleh Raja, maka selagi itulah kedaulatan negeri itu masih utuh. Sebab itulah, siapapun yang diberi tugas menjaga Regalia adalah seorang yang tinggi martabatnya.

Selesai perkawinannya dengan Sultan Mahmud, Sultan telah menganugerahkan beliau Pulau Penyengat sebagai mas kahwin dan tapak istana. Sultan Mahmud juga membahagikan wilayah ekonomi antara pihak Melayu dan Bugis. Engku Puteri dan pihak Bugis akan memiliki Pulau Penyengat dan kawasan sekitarnya, sebagai “daerah permakanan”. Maka di pulau Penyengat lah Yang Dipertuan Muda Riau Lingga akan menjalankan pentadbiran. Manakala Lingga dan sekitarnya menjadi kawasan “permakanan” pihak Melayu, melalui Tengku Abdurrahman, putera Sultan Mahmud.

Engku Puteri menjadi benteng kuat yang memegang, memelihara, dan pengawal alat kebesaran dan kedaulatan kerajaan. Sebab itu lah beliau rela berselisih paham dengan abangnya Raja Djaafar, Yang Dipertuan Muda Riau Lingga, ketika Raja Djaafar menetapkan Tengku Abdurrahman sebagai pengganti Sultan Mahmud dan bukan memilih putera sulung Sultan, Tengku Husin. Engku puteri menganggap Raja Djaafar melanggar adat dan tradisi kerajaan Johor Riau Lingga. Sebab itu beliau tidak mahu menyerahkan Regalia kerajaan kepada Tengku Abdurrahman. Beliau telah membawa pusaka tersebut ke istananya di Penyengat, dan membiarkan Raja Djaafar melantik Sultan Abdurrahman pada tahun 1812 tanpa Regalia.

Tetapi peranan beliau yang lebih berat sebagai seorang Permaisuri ialah ketika kuasa asing ingin merampas Regalia tersebut. Pertama ialah ketika Inggeris menggunakan politik jahat untuk memecahkan Empayar Johor Riau. Mereka, menggunakan Tengku Husin yang gagal menjadi Sultan serta kelompok Temenggung Johor yang berasa disingkirkan dengan cara melantik Tengku Husin menjadi Sultan Singapura. Untuk melantik Tengku Husin sebagai Sultan, mereka berusaha mendapatkan Regalia Kerajan. Mereka menyuruh Tengku Husin memujuk Engku Puteri menyerahkan Regalia kepadanya. Tetapi Engku Puteri telah menolak kerana beranggapan tindakan anak tirinya itu melanggar adat dan akan memecah belahkan kerajaan Riau.

Mereka cuba merasuah Engku Puteri dengan menawarkan wang sekitar 50.000 ringgit Sepanyol. Tetapi beliau tetap menolak, dan berasa terhina dengan tawaran itu. Beliau menganggap Inggeris biadap dan mahu merampas kedaulatan Riau. Akhirnya sebab gagal memiliki Regalia, mereka telah mencuri perabung Istana Engku Puteri, dan dibawa ke Singapura dan dijadikan simbol adat pelantikan. Begitulah pentingnya Ragalia dalam kedaulatan seorang Raja Melayu. Tengku Husin akhirnya dilantik sebagai Sultan Singapura, dan sejak itu Empayar Johor pecah dua. Riau Lingga dibawah Sultan Abdurrahman, dan Singapura, Johor dan Pahang dibawah Sultan Husin Syah.

Namun sejak dilantik sebagai Sultan Riau Lingga, Sultan Abdurrahman merasakan dirinya belum berdaulat, kerana tidak mempunyai Regalia. Pada awal tahun 1822, kerana gagal memujuk Engku Puteri untuk menyerahkan Regalia, Baginda telah mengirim utusan kepada Gabenur Jendral Belanda di Batavia. Gabenur Batavia, kemudian menugaskan Gabenur Melaka untuk memujuk Engku Puteri menyerahkan Regalia. Tetapi tawaran itu ditolak mentah-mentah. Beliau menyatakan dengan keras bahawa Regalia Kerajaan Johor Riau Lingga adalah kedaulatan negeri, dan hanya boleh dimiliki oleh seseorang yang benar-benar menjunjung tinggi adat dan tradisi Melayu.

Oleh sebab Belanda khuatir Inggeris akan mengambil kesempatan menguasai Riau Lingga melalui Sultan Abdurrahman, maka Gabenur Melaka dan Andrian Kock, bersama pasukannya telah mengepung istana Engku Puteri Hamidah. Akibat diancam dengan senapang dan pedang, Regalia itu akhirnya dirampas dari tangan perempuan berusia hampir setengah abad itu. Namun beliau sempat memekik kepada Gabenur Melaka bahawa Regalia tersebut, telah hilangan kesakralan atau wibawanya kerana diambil secara paksa.

Sultan Abdurrahman yang mendengar berita rampasan Regalia tersebut telah pulang semula ke Riau Lingga dari Pahang. Pada November 1822, Baginda ditabalkan semula sebagai Sultan Riau Lingga lengkap dengan Regalia. Sejak peristiwa rampasan tersebut bencana silih berganti menimpa kerajaan Riau Lingga. Belanda sedikit demi sedikit telah merampas kuasa dari Sultan dan akhirnya memecat Sultan Riau Lingga, seperti Sultan Mahmud Muzaffarsyah, 1857 dan terakhir Sultan Abdurrahman Muaazzamsyah, 1911. Maka berakhirlah Empayar Melayu tersebut.

Walaupun Regalia tersebut akhirnya terlepas dari tangan beliau, namun pengaruh, kewibawaan dan kuasa beliau sebagai bangsawan Melayu-Bugis Empayar Johor di Penyengat tetap terlihat dalam sejarah.

Sepanjang perjuangannya, Engku Puteri Raja Hamidah tidak menembak Pemuras mahupun Lela, tidak menghayun pedang atau menghunuskan Keris. Namun beliau melawan dengan integriti, pendirian dan ketajaman kata-kata. Beliau berjuang dalam politik istana untuk menghalang pihak asing yang ingin memecah belahkan negeri Melayu.

Wanita hebat ini akhirnya meninggal dunia pada 5 Ogos 1844 di Pulau Penyengat. Walaupun tak ramai anak Melayu kini yang kenal siapa beliau, namun sejarah memahat beliau sebagai wanita yang berprinsip serta amanah dengan tugas yang diberikan. Beliau berjuang untuk mempertahankan budaya dan maruah orang Melayu dari diperkotak katik oleh penjajah. Sekian, wallah hu a’lam.

~ASJ~

Sumber:

• Rida K Liamsi, Kertas Kerja Seminar Peringatan 200 Tahun Raja Ali Haji, diselenggarakan oleh Dunia Melayu Dunia Islam (DMDI) dan Pemprov Kepulauan Riau, Pulau Penyengat, Tanjungpinang, Provinsi Kepulauan Riau, Sabtu, 29 November. 2008.

• Hasan Junus, Engku Puteri Raja Hamidah, Pemegang Regalia Kerajaan, Unri Press, Pekanbaru,Riau, 2002.

• Barbara Watson Andaya, Gender, Islam and the Bugis Diaspora in Nineteenth and Twentieth-Century Riau, Dalam jurnal Sari Vol 21, ATMA, UKM. 2003.

• Raja Haji Ahmad dan Raja Ali Haji (Verginia Matheson, Ed), Tuhfat Al Nafis, Fajar Bakti SDN.BHD, Kuala Lumpur.

GAMBAR: Elfira Loy melakonkan watak ENGKU PUTERI RAJA HAMIDAH dalam drama Arka Raja Haji.